
EXTRAS DIN STATUTE 


Societatea „Steaua“ are de scop a lucra pentru intinderea 
învăţăturii în popor, prin tipărirea şi răspândirea de scrieri 
şi publicaţii morale, patriotice şi de folos practic. şi pentru 
îmmpedecarea, prin toate mijloacele legiuite, a văspândiiii de 
scrieri şi publicații imorale sau cu tendinţe contrarii Sia- 
tului şi ideii naţionale române. 

Cotizaţia este de cel puţin doi lei pe an, afară de invà- 
ţători, preoți rurali şi săteni, pentru care e de minimum 
un leu pe an. Membrii pot răscumpăra cotizaţia anuală 
plătind odată pentru totdeauna o sumă de 40 lei, iar in- 
văţătorii, preoții rurali şi sătenii cel puţin 20 lei. Aceste 
sume se trec la capital şi nu se intrebuințează pentru chel. 
tuelile ordinare decât venitul lor. 

' Fiecare membru este indatorat, ca, în cel d'intâiu an după 
admiterea sa, să facă a se primi in Societate cel puţin alţi 
“doi membri noui. 

Gereriie de inscriere, însoţite de cotizaţia pe un an, se 

pot adresă d-lui Spiru C. Haret, strada Verde, Bucureşti. 

Cele dintâi douăzeci de broșuri ale bi- 
bliotecii noastre fiind complect epuizate, Co- 
mitetul Societății „Steaua“ a hotărit reti- 
“părirea lor. Astfel în cursul acestui an chiar 

„patru asemenea noi broşuri vor fi date la 
! iveală. Intre ele urma să fie şi lucrarea 
regretatului I. Russu Șirianu: Românii de 
peste Carpaţi, ce formează No. 15 al bib- 


'liotecii. Cum însă această lucrare a bunu- 


lui român şi valorosului ziarist e alcătuită 
mai mult din date statistice azi învechite, 
Comitetul a crezut că e mai bine să publice 
în locul ei o nouă scriere, de o informaţie 
mai folositoare şi mai durabilă. In acest 
scop s'a adresat d-lui I. Slavici, unul din 
“cei mai buni cunoscători ai Românilor 
transcarpatini. D-sa a binevoit a-i pune la 


dispoziție scrierea de faţă, care, fiind o lu- 
crare nouă, se tipăreşte ca un No. deosebit 
al bibliotecii „Steaua“, ce va numără 
astfel două scrieri cu acelaș titlu, nu însă 
şi cu acelaş conținut. 


Pământul şi Locuitorii. 

Carpaţii fac vale cu coastele despre ră- 
sărit ale Sudeţilor din aşă numitul Cadrila- 
ter, unde e trecătoarea dela Oderberg, şi 
creasta lor principală se desfăşură în linie 
dreaptă spre răsărit, despărţind pe o întin- 
dere de peste o mie de kilometri marele 
şes dela miazănoapte de valea Dunării. 

Cam la mijlocul acestei întinderi, unde 
izvorăsc deoparte râul Tisa, iar de alta Pru- 
tul, Carpaţii se despart în două grupe bine 
deosebite şi cam deopotrivă de mari: grupa 
dela răsărit sunt Carpaţii aşă numiţi tran- 
silvani, care se încep cu culmile Petroasa 
şi Ineul, amândouă aproape 2300 m. deasu- 
pra nivelului mării. 

Din munţii Rodnei, în care se află aceste 
culmi, se desfăşoară două creste, una apu- 


seană, care se întinde spre Dunăre până 
spre Porţile de fier, unde face vale cu Bal- 
canii, iar alta răsăriteană, care se sfârşeşte 
în munţii Vrancei, deasupra Focşanilor. Din 
Porţile de fier până în munţii Vrancei se 
destăşură, în sfârşit, creasta dela miazăzi, 
care e cea mai înaltă şi mai masivă, aşă 
numiții Alpi transilvani. 

La mijloc între acesie irei şiruri de munţi 
se întinde Ardealul ca un fel de mare cetate 
mărginită de ziduri fireşti, care o despart 
unul da Ţara-Moldovei, altul de Ţara-Româ- 
nească şi al treilea de Ţara-Ungurească. 

Intăuntrul acestui Ardeal înconjurat de 
munţi sunt trei văi principale: a Mureşului, 
a Someşului şi a Oltului. 

Cea mai însemnată din aceaste e valea 
Mureşului, care se află la mijloc şi cuprinde 
cam jumătate din întreaga întindere a Ardea- 
lului. Mureşul izvorăşte cam la mijlocul liniei 
despre răsărit, sub muntele Hargita, la vreo 
800 m. deasupra nivelului mării, taie Ar- 
dealul în două părți aproape egale, iese prin 
linia dela apus în Țara-Ungurească și se 
varsă la Seghedin în Tisa. Lungimea lui e 

de peste 600 kilometri, dintre care peste 400 
în Ardeal. 

In deosebi pela obâtşii lunca Mureşului e 
una din cele mai frumoase părţi ale Car- 
paţilor, largă, cu desăvârșire alpestră şi foarte 
bogată în amănunte măreţe. 

La dreapta râului, spre răsărit, se înalţă 
munţii Moldovei cu masivul Ceahlăului, la 
stânga rămân munţii Secuimii, iar în faţă, 
spre miazănoapte, se ridică întunecaţi şi pră- 
păstioşi Calimanii nestrăbătuţi. 

Pe sub Calimani râul, acum destul de mare, 
ca să poarte plute, răsbeşte prin strâmtori 
mai mult ori mai puţin stâncoase şi face 
pela Topliţa o cotitură spre miazăzi, apoi 
trece pela Reghin, Oşorheiu (Maros Vâăsâr- 
hely), Bălgrad, Orăştia şi Deva, de unde 
apucă spre apus. Lunca e, dela Reghin înainte, 
din ce în ce mai largă, joasă şi şeață, cea 
mai mănoasă parte a Ardealului. Se cultivă 
în ea nu numai porumb, ci şi viţă, care dă 
vin vârtos. 

Dela Deva înainte râul trece prin linia 
apuseană şi lunca se strâmtează pe ici pe 
colo până la Zam, unde iese din Ardeal. şi 


mai departe până la Lipova, unde intră în 
marele şes dela Tisa. La dreapta sunt mun- 
ţii apuseni, sau ai Abrudului, iar la stânga 
munţii Hunedoarei. 

Cei mai însemnați dintre afluenții Mure- 
şului sunt la dreapta Arieşul, iar la stânga 
Târnavele şi Streiul. 

Arieşul izvorăşte în linia apuseană, la poa- 
lele muntelui Cucurbăta, din munţii Abru- | 
dului, care se ridică la aproape 2000 m. 
deasupra nivelului mării, adună cea mai. 
mare parte din apele munţilor apuseni şi | 
se varsă prin strâmtori pela Ofenbaia şi, 
Turda spre Mureş, unde intră din sus de 
Bălgrad. Sporit astfel Mureşul poate să poarte : 
şi luntri cu cârmă pentru transport. i 

Valea Arieşului e bogată în amănunte fru- 
moase, dar până spre Turda mai mult ori 
mai puţin stearpă. 

Târnavele, una mică, alta mare, izvorăsc 
în munţii Secuimii, cea mare tot sub mun- 
tele Hargita, adună apele din partea de 
miazănoapte a ţării, se împreună la Blaj şi 
se varsă la Teiuş (Tövis) în Mureş. Partea 
dela vale a ambelor lunci, mai ales dela 


Sighişoara înainte, e în ceeace priveşte ro- 
direa la fel cu lunca Mureşului. 

Streiul izvorăşte în linia dela miazăzi des- 
pre munţii Sibiului, adună apele de sub Ră- 
tezatul (2400 m.) şi se varsă în Mureş din 
sus de Deva. Valea Streiului e mai ales prin 
ţara Hațegului largă, mai roditoare decât 
a Arieşului, deşi cu caracter mai mult ori 
_mai puţin alpestru, căci ea se coboară despre 
Rătezat şi are la dreapta munţii Sibiului, 
iar la stânga munţii Hunedoarei. 

Mureşul şi afluenții lui ating toate cele 
trei şirurile de munţi şi adună cea mai mare 
parte din apele Ardealului. Valea lui e cu 
toate aceste cea mai adăpostită parte din 
Ardeal, fiindcă nici una din trecătorile despre 
răsărit şi despre miazăzi nu dă direct în ea. 

Mai mică, tot largă, dar mai ridicată şi 
mai puţin mănoasă, e valea Someşului, care 
izvorăşte din munţii Rodnei, iea dela stânga 
pe Bistriţa şi trece pe lângă Gherla (Sza- 
mos-Ujvâr) spre Deeş, apoi 'icoteşte spre 
miazănoapte, ca să se verse în partea dela 
deal a Tisei. Mai sunt însă două Someşuri, 
care isvoresc din munţii apuseni, cel cald 

sub Cucurbăta şi cel rece sub Molin, se 
unesc din sus de Cluj şi se varsă din sus 
de Deeș în Someşul mare, care peste puţin 
iese pe o vale largă din Ardeal. 

Valea Someşului e expusă, căci două din- 
tre trecătorile dela miazănoapte, cea dela 
Rodna şi cea dela Bărgău, dau în ea. 

Incă mai expusă e valea Oltului, care e 
cea mai bogată în frumuseți naturale, dar 
şi cea mai mică, mai ridicată şi mai puţin 
mănoasă parte din Ardeal. Trecătoarea dela 
Turnu-Roşu, prin care Oltul iese din Ar- 
deal, se află peste 350 m., deasupra nive- 
lului mării. Partea din Ardeal a văii, spre 
izvoare, e deci din ce în ce mai ridicată, şi 
numai la locurile mai bine expuse se cultivă 
în ea porumb, dar nu şi viţă, căci strugurii 
nu ajung să se coacă. 

Oltul izvorăşte tot în dreptul muntelui 
Hargita, dar ceva mai sus şi mai spre miază- 
noapte, şi trecerea dela obârşia lui la obâr- 
şia Mureşului e una din cele mai frumoase 
părţi din Carpaţi. După ce trece prin lăr. 
gimile înconjurate de munţi înalţi ale Ciu- 
cului, intră pe la Tuşnad în strâmtori, apoi 

iese în fara Bârsei, iar aici coteşte iar spre 
miazănoapte şi peste câtva se întoarce din 
nou spre miazăzi în ţara Făgăraşului. 

Lungimea Oltului, dela obârşie până la 
revărsarea în Dunăre, e de vreo 560 kilo- 
metri, din care însă numai vreo două părţi 
din cinci în Ardeal. In Ciuc, în ţara Bârsei 
şi în ţara Făgăraşului Oltul are la dreapta 
mai întâiu munţii Moldovei cu trecătorile dela 
Ghimeş, Bicaz şi Oituz, apoi munţii Buzăului 
şi ai Bârsei cu trecătorile dela Buzău, Predeal 
şi Bran şi în cele din urmă munţii Făgăraşului. 

Plaiul ce desparte valea Oltului de a Mu- 
reşului e, spre obârşiile râurilor, pădureţ şi 
nestrăbătut. Trecerea se face deci aproape 
de Turnu-Roşu, pela Sibiu şi peste Mercu- 
rea şi Deva spre Zam. 

Plaiul dintre Someş şi Mureş e pădu- 
ref şi nestrăbătut spre munţii apuseni. Tre- 
cerea se face pe Arieş la deal pela Turda 
la Cluj. La dreapta acestei trecători, până 
în munţii dela miazănoapte, se întinde un 
platou deluros numit câmpia Ardealului. 

Prin această desfăşurare a terenului au 
fost hotărite stările etnografice, cele econo- 

mice şi culturale, precum şi cele politice ale 
Ardealului, care, înconjurat din toate păr- 
tile de munți înalţi, trebuia să fie o țară 
deosebită, şi a fost în timpurile grele adă- 
postul firesc al rămăşiţelor de popoare sfă- 
râmate pela poalele munţilor. 

Azi trăiesc în Ardeal, după cea din urmă 
numărătoare, 2.583.975. suflete, dintre care 
vreo 2 treimi sunt Români. 

Incă mai mulţi sunt însă Românii ce tră- 
iesc afară de Ardeal, pela poalele de din- 
afară ale munţilor despre apus. 

Tot în virtutea firii locurilor, aceşti Ro- 
mâni se despart şi ei în mai multe grupe 
bine deosebite în ceeace priveşte stările etno- 
grafice, economice şi culturale. 

La stânga Mureşului, până în Dunăre, şi prin 
văile râurilor Bega, Timiş şi Neva, care se varsă 
în Dunăre, se întinde Banatul Temişoarii, din 
care trecerea se face în Ardeal pela Poarta de 
fier, pe sub Rătezatul, în țara Hațegului. 

La dreapta Mureşului sunt văile celor trej 
Crişuri şi şesul Țării-Ungureşti. 

Cel mai apropiat de Mureş e Crişul Alb, 
care izvorăşte din munţii apuseni, spre Zlatna, 

13 
curge pe lângă Brad, unde azi e un gim- 
naziu românesc şi de unde trecerea se face 
la Abrud, atinge Hălmagiul şi Ineul (Boros 
len6), şi iese din sus de Zarand în Câmpie. 

Crişul Negru izvorăşte din munţii Apuseni, 
cam sub Cucurbăta, trece pe lângă Beiuş 
(Belenyes), unde deasemeneu eră un castel 
şi azi e un liceu românesc, şi iese la Salonta 
în câmpie. 

Crişul Repede izvorăşte din Ardeal, tot 
despre Cucurbăta, iese prin trecătoarea Me- 
seşului (Ciucea) şi dă în Câmpie la Oradea- 
Mare. 

Centrul de viaţă pentru Românii depe 
Crişul Alb e la Arad, iar pentru cei depe 
celelalte două Crişuri la Orade-Mare. 

Pe la poalele dealurilor, dela Lipova spre 
Oradea-Mare, sunt podgoriile, iar dela pod- 
gorii înainte sunt risipiţi pe şes Câmpienii. 

Dela Crişul Repede înainte până în mun- 
ţii Zălăului, până în şes şi peste Someş până 
în munţii Lăpuşului se întinde Sălagiul sau 
Silvania, şi privit din punctul de vedere al 
Silvaniei se numeşte Ardealul şi Trans-Sil- 
vania. 

Trecători sunt spre Ardeal trei: cea dela 
Ciucea, cea depe Şomosşi cea depe Rotunda. 
Tocmai la miazănoapte e, însfârşit, Maramu- 
reşul, valea râului Vişeu, care izvorăşte afară 
de Ardeal, sub Petroasa, şi se varsă în Tisa. 
Pela obârşia Vişelui e trecătoarea dela Borşa, 
singurul drum ce dă despre Moldova peste 
Iacobeni direct spre câmpia dela Tisa. 

Pretutindeni prin văile strâmte ale mun- 
ților, pela obârşii, Românii sunt în masse com- 
pacte. Excepţiune fac numai obârşiile Oltului, 
ale Târnavelor şi ale Mureşului, unde Săcuii 
sunt în masse compacte. In deosebi la obâr- 
şiile Mureşului sunt însă şi întregi sate ro- 
mâneşti, iar pe sub Calimani sunt aproape 
numai Români. 

Nu s'a putut până acum constată, în ce 
fel de împrejurări şi când anume s'au aşe- 
zat Românii şi Sácuii prin văile strâmte ale 
munţilor. Ei s'au pomenit unde se află azi 
Şi nu mai încape îndoială, că nu de bună 
voie, ci căutând la vremuri grele adăpost 
s'au retras în strâmtorile mai mult ori mai 
puţin sterpe. 

Prin lărgimile mai mănoase şi spre şesuri, 

Românii sunt din ce în ce mai amestecați 
în Ardeal fie cu Săcui, fie cu Saşi, fie cu 
Maghiari, iar afară de Ardeal fie cu Ma- 
ghiari, fie cu Şvabi, fie cu Sârbi, fie, în 
Maramureş, cu Ruteni. 

Şaşii nu sunt Saxoni, ci Germani din Flan- 
dra, şi Românii le şi zic „Fleoandră“. 

Ei au fost aduşi la locurile unde se află 
de către Regii Ungariei, parte înainte de 
1200, parte ceva mai târziu, ca să apere 
țara. li găsim deci în fața trecătorilor despre 
miazănoapte şi peste Mercurea şi Orăştie 
spre Zam, pe Târnava mare la Sighişoara 
şi Mediaş, precum şi la Turda şi Cluj. 

Maghiarii sunt retraşi la vremuri grele de 
pe şes. li găsim deci în drumurile ce se deschid 
despre Tisa, mai puţini în valea Mureşului, mai 
mulţi în valea Someşului şi de tot mulţi în 
Sălagiu, unde la locurile mai largi massele 
Românilor au fost sparte. Pe Crişuri sunt 
puţini Maghiari și încă mai puţini în Banat. 

Rutenii au venit pela sfârşitul secolului 
XIV, sub conducerea lui Teodor Coria- 
tovici. 

Sârbii au venit în două rânduri. Unii au 

fost aduşi de Brancovici, după căderea Bel- 
gradului (1522) şi s'au aşezat pe Mureş şi 
dela Lipova înainte spre Oradea-Mare. Ace- 
ştia încetul cu încetul au fost mistuiţi. Alţii 
au fost aduşi pe la 1700 de Patriarchu! 
Cernoevici şi ceva mai târziu. Ei s'au con- 
servat pe ici pe colo pe Mureş şi în masse 
nai compacte spre Dunăre, pela Temişioara, 
Vârşeţ şi Biserica-Albă. 

Şvabii sunt veniţi în timpul secolului XVIII, 
mai ales din Wiirtemberg, ca să ocupe lo- 
curile deşerte. Ei sunt numeroşi în partea 
mănoasă a Banatului, dar au sate puternice 
şi pe câmpia Țării-Ungureşti, începând dela 
Arad spre Oradea-Mare şi spre Sătmar. 

Deodată cu Şvabii s'au aşezat cam pe 
la aceleaşi locuri Români veniţi depe Cri- 
şuri, din Ardeal, din Moldova şi din Ol- 
tenia. 

Atât dela firea locurilor, cât şi dela acest 
amestec al neamurilor de oameni atârnă 
stările economice, culturale şi morale, deci 
şi mişcarea poporaţiunii. 

Stările economice. 


Trăind la munte, Românii au fost în trecut 


mai ales păstori, care fac şi puțină plu- 
gărie, pentru satisfacerea propriilor sale tre- 
buințe. 

E mai presus de orişice îndoială că 
dânşii erau moşneni, deci stăpâni pe pă- 
mântul ocupat de dânşii. Pela anul 1200 
însă şi în primele decenii ale secolului XIII, 
cei mai mulţi dintre dânşii au pierdut stă- 
pânirea pământului şi moşneni au rămas 
numai în Maramureş, în Ţara Făgăraşului, 
pe ici pe colo în Ţara Hațegului şi puţini 
detot în valea Mureşului şi în Selagiu. 

Deaici înainte o raţională desvoltare e- 
conomică eră peste putinţă. 

In a doua jumătate a secolului XVIII, Ma- 
ria Terezia şi Iosif II, înființând batalioa- 
nele de grăniceri, li-au restituit, cei puţin în 

parte, drepturile de atâta timp pierdute Ro- 
mânilor ce se află în faţa trecătorilor dela 
Rodna şi dela Bărgău, celor din faţa Porții 
de Fer, precum şi multora din Țara Făgă- 
raşului şi din Ţara Hațegului. Deodată cu 
acest început de împroprietărire, Impărăteasa 
Maria Terezia a regulamentat şi uşurat pen- 
tru Țara Ungurească robota, mărginind-o la 
24 zile pe an, iară, după răscoala lui Horia, 
losif H li-a dat iobagilor din Ardeal dreptul 
de liberă migraţiune. 

Folosindu-se de dreptul acesta, nu puţini 
dintre iobagii din Ardeal s'au coborât pe şe- 
sul Ţării Ungureşti, unde sau aşezat tot 
ca iobagi, dar în condițiuni mai priincioase. 

Mai mult ori mai puţin priincioase erau 
condiţiunile de desvoltare şi pentru Românii, 
care trăiau printre Saşi, unde nu se făcea 
robotă. 

Despre o generală desvoltare economică 
nu puteă însă să fie vorba decât după re- 
voluțiunea dela 1848, în timpul căreia s'a 
desființat iobăgia. 

Reforma aceasta a fost făcută după toate 
formele constituţionale, dar după o grcă şi 

îndelungată luptă între nobilimea ungară şi 
curtea din Viena, care încă de mult voiă s'o 
impună. leşind deci biruitoare, curtea din 
Viena a executat legea de împroprietărire cu 
cea mai deplină bunăvoință către muncitorii 
agricoli şi li-a asigurat acestora neatârnarea 
economică, în cât foştii iobagi n'au nevoie 
să intre la învoială cu foştii lor stăpâni de 
pământ. 

Cei împroprietăriți au apoi dreptul de a-şi 
vinde pământul, şi astfel oamenii harnici şi 
chivernisitori pot să-şi sporească avutul, iar 
neajutoraţii şi păcătoşii sunt osândiţi să ră- 
mâie în cele din urmă proletari. 

Mai ales în părţile muntoase, unde pă- 
mântul cultivabil e puţin şi mai mult ori 
mai puţin sterp, trebuiă dar să se sporească 
contigentul de oameni, care numai prin lu- 
crare industrială pot să ajungă la o mai bună 
stare economică. 

Nefiind până acum în Carpaţi viaţa indus- 
trială ajunsă la cuvenita desvoltare, lupta 
pentru stăpânirea pământului e din ce în ce 
mai înteţită. 

Numai din reă credinţă ori din lipsă de 

pricepere s'ar puteă atribui acestei lupte un 
caracter naţional, căci ea nu e purtată între 
popoare, ci între oameni, şi fiecare iea, dacă 
poate, pământul şi dela cei mai iubiţi dintre 
connaţionalii săi. 

Biruitor iese din lupta aceasta în mod fi- 
resc' cel mai râvnitor şi mai mărginit în tre- 
buinţe, chiar şi fiind mai prejos în ceeace 
priveşte destoinicia. 

In deosebi în Ardeal pământul nu e destul 
de mănos, pentru ca din roadele lui se poată 
trăi pe lângă muncitor şi un proprietar, ba 
şi un arendaş. Sporindu-se dar impositele 
şi scumpindu-se viaţa, aceia, care nu-şi cul- 
tivă ei înşişi pământul, ajung, mai curând 
ori mai târziu, să fie nevoiţi a-l vinde, iar 
cumpărător nu poate să fie decât muncitorul, 

In orăşelele din Ardeal n'a fost, de exemplu, 
iobăgie, şi astfel nu s'a făcut împroprietărire. 
Pământul eră dar şi după 1848 stăpânit fie 
de Saşi, fie de Maghiari ori de Săcui. Mulţi 
dintre aceştia erau meşteşugari, cari făceau 
şi plugărie—ajutaţi de argaţi, mai ales Ro- 
mâni. 

In virtutea desvoltării fireşti a trebuit să 

vie un timp, când li se punea acestor stă- 
pânitori ai pământului alternativa: ori meş- 
teşug, ori plugărie. Cei mai mulţi dintre dânşii 
au ales meşteşugul şi astfel nu mai ţineau să 
stăpânească pământul. 

O însemnată parte din pământuri a trecut 
dar la argaţii, care munciau în bătaia soa- 
relui şi se hrăniau cu mămăligă, ca să poată 
plăti şi impozitele din ce în ce mai grele şi 
cametele mari ale banilor, cu care au cum- 
părat pământul. 

Aceeaş e poziţiunea muncitorului agricol 
şi faţă cu cei ce fac neguţătorie, intră în vreo 
slujbă, ori îşi agonisesc mijloacele de traiu 
în orişice altfel. 

Mai fiind îndrumat şi prin împrejurările po- 
litice mai ales spre plugărie, Românul din 
Ardeal râvneşte mai mult decât ceilalţi con- 
cetăţeni ai săi la pământ, munceşte dar din 
greu şi-şi mărgineşte trebuinţele, ca să-l poată 
agonisi şi păstră. 

Acesta e rostul pornirii generale, în urma 
căreia în deosebi în Ardeal mai ales Românii 
sunt cumpărători ai pământurilor, de care 
alţii se lipsesc lăpădându-se de plugărie. 

In vreme ce alţii îşi agonisesc mijloacele 
de traiu fie ca neguţători ori meşteşugari, 
fie ca slujbaşi pe la aşezămintele publice 
ori pe la cele industriale, fie ca muncitori 
pe la fabrici, Românii sunt fie păstori, fie 
plugari şi rămân chiar şi prin oraşe mai 
ales poporaţiune rurală. 

Cel mai greu li-e deci traiul acolo unde 
trăiesc ei singuri şi se luptă între dânşii pen- 
tru stăpânirea pământului, care e şi puţin 
şi sterp. 

Din roadele acestui pământ au să trăiască, 
să plătească impozitele de tot felul, să-şi 
întreţie bisericile şi şcolile şi să-şi hrănească 
preoţii, învățătorii şi în genere, clasa cultă, 
care nu iea parte la beneficiile publice. 

Pretutindeni dar pe la munte, unde Ro- 
mânii trăesc ei singuri în masse compacte, 
e multă sărăcia. 

Mai uşor e traiul lor în valea Oltului şi, în 
genere, de-a lungul hotarelor despre Ro- 
mânia, la aşă numiții „Mărgineni“. 

Unii dintre aceştia sunt oieri, iar alţii fac 
neguţătorie ori s'au dat la meserii. In tim- 
pul din urmă însă nici oieria, nici negoţul 

şi meseriile nu mai merg ca mai înainte. 
Mulţi s'au aşezat dar în România, iar alţii 
îşi agonisesc mijloacele de traiu fie ca slugi, 
fie ca muncitori agricoli în România. Din 
banii agonisiţi unii îşi plătesc datoriile ori 
îşi cumpără pământ; cei mai mulţi nu se 
mai întorc însă la vetrele lor. Acesta e cu- 
vântul, pentru care în valea Oltului Româ- 
nii nu se sporesc. 

Românii din valea Mureşului, din Ţara 
Hațegului, din munţii Apuseni şi de pe Cri- 
şuri îşi agoniseau mai nainte mijloacele de 
traiu fie ca argaţi, fie ca muncitori agricoli 
pe şesul Ţării Ungureşti, unde se şi aşezau 
mulţi dintre dânşii. Azi nu mai e acolo loc 
pentru dânşii. In deosebi cei din munţii 
Apuseni erau butnari vestiți, iar cei de 
pe Crişul Alb erau dogari, care ciopliau 
şi spiţe, precum şi obezi pentru piața din 
Arad. 

In timpul din urmă însă lemnul e prea 
scump, şi nici unii nici alţii nu mai pot să 
răzbească în concurenţă cu producţiunea in- 
dustrială. Ei stau deci oarecum înăbuşiţi, 
şi e multă sărăcia în munţii Hunedoarei, mai 

multă în cei Apuseni şi de tot multă pe 
Crişuri, la aşă numiții Bihoreni. 

Poporaţiunea s'a sporit, ce-i drept, şi aici 
în timpul celor din urmă zece ani, dar ea e 
pornită spre degenerare. 

In valea Someşului stările economice nu 
sunt, în genere, atât de rele ca pe Crişuri, 
dar ele sunt cu desăvârşire rele în Mara- 
mureş, unde sărăcia e cea mai mare. Aici 
sunt mii şi mii de oameni, care şi-au vândut 
braţele pe ani de zile înainte unor specu- 
lanţi, care le exploatează. 

Atât aceştia, cât şi Românii de prin manţi, 
în genere, nu vor ajunge să răsufle decât 
după ce vor fi fost îndrumați să-şi agoni- 
sească mijloacele de traiu prin muncă in- 
dustrială. 

Prin văile mai largi şi pe şes, unde pă- 
mântul cultivabil e mai mult şi munca agri- 
colă e mai bine răsplătită, starea econo- 
mică a Românilor e mai bună. 

In deosebi Maghiarii nu prea țin la pă- 
mânt, Dând de greutăți, ei uşor ajung să se 
lipsească de el, ca să-şi agonisească mij- 
loacele de traiu fie ca meşteşugari ori ne- 

guţători, fie intrând în vreo slujbă a sta- 
tului ori a particularilor bogaţi, fie lucrând 
în vreo fabrică, şi în poporul maghiar în 
timpul celor din urmă decenii s'a sporit 
mult contingentul de proletari, care n'au 
nici măcar casă. 

Aceia, cari se fac stăpâni pe păinântul 
astfel părăsit, sunt mai ales Românii măr- 
giniţi la plugărie. 

Neasemănat mai grea e pentru Români 
lupta față cu Germanii, care sunt mai pri- 
cepuţi şi mai destoinici în ale gospodăriei 
şi, în genere, mai culţi. 

In luptă cu aceştia Românul, deşi are 
trebuinţe mai puţine, nu poate să răzbească 
decât ridicându-se şi el la o înaintată stare 
culturală. 

In deosebi în Ardeal, Românii au făcut ca 
argaţi ucenicie la Saşi, şi cei mai înaintați 
în cultură sunt în Ardeal Românii care tră- 
iesc împreună cu Saşii. Ei îşi cultivă mai 
raţional pământurile, au pometuri frumoase 
şi o bună prăsilă de vite, biserici şi şcoli 
bine întreţinute, iar învățătorii şi preoţii lor 
sunt bine pregătiţi şi destul de bine situaţi. 

In banatul Temişoarii şi pe șesul Țării Un- 
gureşti, Românii au făcut, ca vecini strâm- 
toraţi, ucenicie la Şvabi, care sunt chiar mai 
destoinici decât Saşii. 

Sunt sate în care Românii şi Şvabii locuesc 
împreună. In primii ani după împroprietărire, 
până pe la 1870, ba pe alocurea şi mai târziu, 
Şvabii cumpărau mereu pământ dela Ro- 
mâni. Acelaş lucru se întâmplă unde hota- 
rul vreunui sat şvăbesc se atingeă cu ho- 
tarele satelor româneşti. Mulţi dintre Români 
şi-au pierdut pământurile şi au rămas aşă 
numiţi „zileri“ sau „pălmaşi“, cari nu mai 
au decât locul de casă. 

Orişicât de harnici ar fi fost şi orişicât 
de mult şi-ar fi mărginit trebuinţele, Românii 
n'au ajuns să-şi păstreze pământurile, decât 
după ce au început să le cultive şi ei ca Şva- 
bii şi să facă prăsilă de vite şi mai ales de 
cai buni. 

Azi cei mai înaintați în cultură dintre toți 
Românii sunt cei din Banat şi din Ţara Un- 
gurească, aşă numiţi Câmpieni. 

In timpul luptei pentru păstrarea pămân- 
tului s'a pornit la Românii din regatul un- 

gar curentul pentru înfiinţarea băncilor, azi 
pe cât de numeroase, pe atât de înfloritoare. 

Băncile româneşti s'au sporit şi s'au des- 
voltat pentrucă au ajutat pe muncitorii a- 
gricoli să se răscumpere şi să scape de că- 
mătărie strivitoare. 

Ce-i drept, nu numai plugarii remâni, dar 
mai ales ei se împrumută dela aceste bănci, 
şi astfel starea, în care se află ele, e cea 
mai dreaptă măsură în ceeace priveşte mersul 
desvoltării economice la Românii din re- 
gatul ungar. 

Vâzând multele milioane, cu care operează 
băncile aceste, nu ne mai rămâne nici o 
îndoială, că mulţi dintre Români se împru- 
„mută şi pentru ca să cumpere pământ. Nu 
se poate cu toate aceste nimic mai absurd 
decât gândul că acţiunea acestor bănci e 
primejdioasă, fie pentru statul ungar, fie 
pentru vecinii Românilor. 

Riscată şi astfel primejdioasă, ea nu poate 
să fie decât pentru Români îndeosebi. 

Nu cumpără Românii şi nu potsă cumpere 
decât pământul pe care lau părăsit alţii, 
agonisindu-şi într'altfel mijloacele de traiu 

şi cumpărându-l, îl scumpesc. Întrebarea cea 
mare e, dacă nu cumva e prea scump plătit. 

N'au Românii stăpânirea deplină asupra 
pământului, pe care l-au agonisit, căci sar- 
cini de multe milioane apasă asupra lui, şi 
întrebarea cea mare este, dacă muncitorii 
lui pot să-trăiască din roadele lui, să plă- 
tească impositele din ce în ce mai grele şi 
cametele în genere mari şi să mai amorti- 
zeze şi capitalul luat cu împrumut, 

Un lucru e neîndoios: că numai muncind 
întins şi cu pricepere din ce în ce mai mare, 
păstrând buna rânduială morală şi mărgi- 
nindu-şi trebuinţele vor puteă Românii din 
regatul ungar să poarte sarcinile, pe care din 
iubire către pământ le-au luat asupra lor. 

Deocamdată simţimântul general e că ci 
sunt în stare să poarte aceste sarcini. O 
însemnată parte din capitalurile, cu care o- 
perează băncile româneşti, sunt deposite, 
ceeace dovedeşte, că „toată lumea“ are în- 
credere în destoinicia şi în buna chiveruisire 
a plugarului român, căci mai ales el plă- 
teşte cametele acelor capitaluri din ce în 
ce mai mari. 

Rămâne cu toate aceste temerea ca nu 
cumva pământul să devie prea scump, ceeace 
ar duce mai curând ori mai târziu la o ca- 
tastrofă, mai ales dacă în acelaş timp sar 
spori şi trebuinţele muncitorilor agricoli. 

Din temerea aceasta a pornit mişcarea 
încă tot slabă ce are în vedere scăderea con- 
tingentului de plugari prin îndrumarea ti- 
nerimii spre comerciu, spre meserii şi, în 
genere, spre lucrarea industrială. 

Mişcarea aceasta a pornit din Braşov, unde 
s'a înfiinţat mai întâi o şcoală comercială, 
apoi o reuniune pentru ajutorarea ucenicilor 
şi a calfelor şi încuragiarea meşteşugarilor 
români. Sa înfiinţat în urmă şi la Sibiu o 
asemenea reuniune, şi azi puţinii meseriaşi 
români sunt organizaţi prin toate oraşele 
mai însemnate. 

Inrâurirea acestei organizaţiuni e fără îndo- 
ială binefăcătoare, dar neînsemnată în faţa ne- 
voilor din ceîn ce mai înteţitoare ale tim- 
pului. 

Curentul de migraţiune spre America e 
un semn neîndoios, că trebuinţele se sporesc, 
sarcinile sunt grele, pământul e din ce în 

ce mai puţin şi mai scump, şi creşte mereu 
contingentul de oameni, care nu mai pot 
să-şi agonisească prin munca agricolă mij- 
loacele de traiu. 

Băncile vor fi deci din ce în ce mai des 
nevoite să execute şi vor ajunge în cele din 
urmă să se razime pe fondul de rezervă, 
dacă nu vor da întregei desvoltări econo- 
mice o nouă îndrumare. E deci din ce în 
ce mai generală stăruința, ca ele nu numai 
să scadă cametele ci să mai şi iea iniţiativa 
pentru întreprinderi comerciale şi industriale 
mai ales în ţinuturile, unde o mai întinsă 
lucrare agricolă nu e cu putinţă. 


Stările culturale. 


Stările culturale şi cele economice stau în 
cea mai strânsă legătură, şi dacă nu eră înainte 
de 1848 o generală desvoltare economică cu 
putinţă, tot numai după 1848 s'a pututporni 
şi o mai generală desvoltare culturală. 

La Românii din ţările coroanei ungare, 
care în curând după 1200 şi-au perdut 
clasa dominantă, cultura porneşte chiar mai 
mult decât aiurea din biserică şi timp în- 

delungat clasa cultă a fost alcătuită aproape 
numai din preoți, iar centrele bisericeşti au 
fost totodată şi culturale. Astfel e îndeobşte 
bine ştiută înrâurirea hotăritoare, pe care 
a avut-o în viața Românilor Blajul, un sat 
de altmintrelea neînsemnat, în care se află 
centrul bisericii române greco-catolice. Nu 
e cu toate aceste mai puţin adevărat, că şi 
răspândirea culturii a pornit din centrele de 
viaţă, unde Românii trăiau în continuă a- 
tingere cu Germanii. Intre Saşi, la Braşov, 
la Sibiu, la Orăştia, la Bistriţa şi la Reghin, 
în Banatul Timişorii, la Lugoj, la Timişoara, 
la Vârșeț şi la Lipova, şi peşesul Ţării-Ungu- 
reşti, mai alesla Arad şi la Giula, erau şi mai 
înainte numeroşi Români cu ştiinţă de carte, în- 
tre care şi oamenii cu oarecare învăţătură, care 
stăruiau să se organizeze biserica şi să se în- 
fiinţeze şcoli româneşti. Silinţele acestora n'au 
rămas zadarnice, dar o mai însemnată lu- 
crare culturală abiă după 1848 s'a putut porni. 

Făcând împroprietărirea, guvernul austriac 
a aşezat pe temelii sigure organizaţiunea 
comunală şi a dat pentru bisericiaşă numite 
sesiuni parochiale, precum şi loc de şcoală: 

In timpul absolutismului austriac, până la 
1860, şi în timpul aşă numitului „provisoriu“, 
până la 1867, sau organisat Românii din 
regatul ungar bisericeşte, iar bisericile au 
înfiinţat şcoli, nu numai prin orașe, ci şi 
prin satele mai însemnate. Tot în timpul 
acesta şi-au înfiinţat puţinele aşezăminte 
culturale, pe care le au, şi au pornit spre 
o "mai viuă lucrare literară. 


Viața bisericească. 


Românii din ţările coroanei ungare, deşi 
mult prigoniţi atât de regii Ungariei, cât şi 
de principii Ardealului, au stăruit până la 
1700 în legea strămoşească. Centrul vieții 
lor bisericeşti eră la Bălgrad sau Alba lulia, 
în valea Mureşului, unde aveau un mitro- 
polit, care stăteă în legătură cu mitropolitul 
Ungro-Vlahiei şi prin el cu Patriarhul din 
Constantinopol. 

La 1700 mitropolitul Atanasie, care fusese 
sfinţit la Bucureşti, a întrunit sinodul, care 
a hotărît unirea cu biserica apuseană, adică 
trecerea dela Patriarhia din Constantinopol 
la cea din Roma. 

Numai o parte mai mică dintre credin- 

cioşi a primit-o aceasta. Aceia dintre Români; 
din Ardeal, care au stăruit în „legea veche“, 
au rămas fără de păstorire arhierească şi 
„în urmă şi fără de preoţi. Cei din Banatul 
Timişoarii, din Ţara Ungurească şi depe Cri- 
şuri au trecut sub păstorirea Episcopilor sâr- 
beşti, care steteau sub ascultarea Patriarhu- 
lui din Carlovăţ. 

Abiă după vre-o optzeci de ani, în timpul 
Impăratului losif II, sa înfiinţat pentru or- 
todocşii din Ardeal o episcopie la Sibiu, şi 
abiă pe la începutul secolului XIX li s'a dat 
Românilor la Arad un Român drept episcop. 
Românii ortodocşi au rămas însă şi de aici 
înainte sub stăpânirea sârbească a Patriar- 
hului din Carlovăţ. 

Incă pe la 1810 se porneşte din Arad lupta 
pentru despărţirea de Sârbi a Românilor şi 
pentru organizarea unei mitropolii române. 

Lupta aceasta a fost dusă la bun sfârşit 
de Andreiu Şaguna, al treilea episcop al 
Sibiului şi primul mitropolit al Român ilor 
ortodocşi din ţările coroanei ungare. 

Azi majoritatea Românilor din regatul un- 
gar face parte din biserica aceasta.—Atât 

în valea Oltului, cât şi în valea Mureşului, 
mai ales în părţile muntoase, ortodocşii sunt 
în masse compacte. Tot în masse compacte 
sunt în Banat, în Țara-Ungurească şi pe 
Crişuri. Risipiţi printre greco-catolici sunt 
numai în valea Sameşului, prin Sălagiu şi în 
Maramureş, unde au rămas de tot puţini. 

Sunt cu totul peste 1.850.000!) suflete îm- 
părţite în trei diecese: arhidiecesa Sibiului, 
care cuprinde întregul Ardeal şi Sălagiul,— 
diecesa Aradului, din care fac parte Românii 
ortodocşi din Ţara-Ungurească, cei depe 
Crişuri şi o parte din Bănăţeni, şi diecesa 
Caransebeşului, de care se ţin ceilalţi Bănăţeni. 

Mai există şi o diecesă a Oradii-Mari, dar 
au trecut două sute de ani de când scaunul 
episcopesc din Oradea-Mare stă neocupat, şi 
azi această diecesă e păstorită de episcopul 
Aradului printr'un vicar al său; care-şi are 
reşedinţa la Oradea-Mare şi e ajutat de un 
cosistoriu deosebit de cel dela Arad. 

Intreaga biserică stă în legătură canonică 
cu Patriarhia dela Carlovăţ, dar legăturile 
aceste nu se prea întreţin. 


1) La 1900 erau 1,715,075 Riiete: 

Organizaţiunea bisericii e cea canonică. 

Credincioşii ce fac parte din parohie îşi 
întreţin biserica şi şcoala, îşi aleg, întrunii 
în sinod parohial, preotul, învățătorul, co- 
mitetul parohial, care chiverniseşte avutul 
bisericii, precum şi reprezentanţii pentru si- 
nodul protopopesc, pentru cel diecesan şi 
pentru marele sinod bisericesc, care se nu- 
meşte congres. 

Protopopii sunt aleşi de sinodul protopo- 
pesc, episcopii de cel diecesan, iar mitropo- 
litul de congresul naţional bisericesc, în care 
sunt reprezentate toate diecesele. Atât sinou- 
dele eparhiale, cât şi congresul sunt alcă- 
tuite din două părţi mireni, adecă laici, şi 
o parte preoţi aleși de preoţime. 

Suprema autoritate în biserică e sinodul 
episcopesc, care face examenul canonic şi 
păstrează disciplina dogmatică în biserică. 

Confirmarea preoţilor şi a învăţătorilor, 
precum şi a protopopilor o face episcopul 
în înţelegere cu consistoriul diecesan, iar 
confirmarea episcopilor şi a mitropolitului o 
face, în urma examenului canonic, capul sta- 
tului după recomandaţiunea făcută de guvern. 

Cele trei diecese şi-au adunat încetul cu 
încetul fonduri însemnate, care sunt chiver- 
nisite de consistoriile diecesane sub prive- 
gherea sinoadelor eparchiale. 

Intreagă această organizaţiune a fost pre- 
cisată de congresul naţional bisericesc într'un 
„Statut organic“, care a fost votat de dieta 
ungară şi sancţionat de Impăratul ca rege 
apostolic.—„Statutul organic“ e deci o lege 
organică, în care nici o schimbare nu se 
poate face fără ca congresul naţional bise- 
Ticesc, guvernul ungar, dieta ungară şi ca- 
pul statului să fie luat înţelegere. 

Cu totul alta e poziţiunea bisericii române 
greco-catolice, 

Aceia dintre Români, care au primit u- 
nirea cu biserica apuseană, s'au despărţit, 
ce-i drept, de ceilalţi fraţi ai lor, dar nu 
s'au lăpădat nici ei de legea strămoşească, 
ci au păstrat ritul, obiceiurile, organizaţiunea 
şi limba, şi se socotesc şi azi tot atât de or- 
todocşi ca cei rămaşi în legătură canonică 
cu biserica dela răsărit, ba au stăruit în u- 
nele privinţe chiar mai mult decât aceştia 
asupra formelor vechi şi asupra naţionalită- 

ţii lor. Nu mai încape însă nici o îndoială, 
că propaganda catolică a primit unirea fă- 
cută în felul acesta numai ca o formă de 
transiţiune spre catolicism, şi mai ales sim- 
țind-o aceasta au respins atât de mulţi din- 
tre Români unirea. 

Păstrarea formelor tradiţionale şi stăruința 
naţională au fost deci şi sunt şi azi pentru 
biserica română greco-catolică cestiune de 


„ conservare, şi e în adevăr admirabilă stă- 


| 

ruința neînduplecată, cu care Românii greco- 
catolici şi-au apărat neatârnarea şi naționa- 
{titatea bisericească. 

Dupăce declaraţiunea de unire a fost fä- 


"cută, mitropolia dela Belgrad a fost desfiin- 


tată, şi Atanasie şi-a mutat reşedinţa la Fä- 
găraş, ca episcop pus sub ascultarea arhi- 
episcopului catolic de Strigoniu, care l-a pus 
sub epitropia unui lesuit. Tinerii români mai 
deştepţi au fost trimişi apoi la seminarii ca- 
tolice mai întâiu mai prin apropiere, apoi 
la Pesta, la Viena şi la Roma pentru ca, 
întorşi acasă, să facă propagandă catolică. 
Câtva timp în urmă un romano-catolic, care 
ştiă româneşte, a fost ridicat în scavnul e- 


piscopesc dela Făgăraş. S'a produs însă o. 
reacțiune atât de puternică, încât Papa a. 
fost nevoit să emită o bulă, în virtutea că 4 
reia Românii greco-catolici nu pot să fie pri-1 
miţi în sânul bisericii romano-catolice, deci) 
episcopi romano-catolici nu pot sa păsto-” 
rească Români greco-catolici. 

Temerile Românilor nu sunt cu toate a-i 
ceste înlăturate, şi Inocentiu Klein, deşi cres- 
cut întrun seminariu romano-catolic, ridicată. 
odată în scaunul episcopesc, profită de bu -F 
năvoința Impărătesei, ca să-şi mute reşedinţa) 
mai în centru, la Blaj, şi să înfiinţeze aici 
un seminar şi un gimnaziu, centre de pro- 
pagandă culturală—nu confesională, ci na- 
țională. 

Tot astfel alţi tineri crescuţi în seminare) 
catolice, întorşi acasă, fac propagandă na- 
țională, prin care hotărăsc întregul mers al 
vieţii noastre culturale moderne. 

La începutul secolului XIX starea Româ- 
nilor greco-catolici: e cu toate acestea foarte 
tristă. Pentru cei depe Crişuri şi pentru o. 
parte din sălăgeni se înființase la Oradea- 
Mare o episcopie foarte bogat dotată, care 

u aveă nici o legătură cu cea dela Blaj. 
ltă parte dintre Românii din valea Some- 
şului şi cei din Maramureş erau păstoriţi de 
episcopul rutean din Muncaciu. 
Eră deci generală între Românii greco- 
catolici pornirea de a se uni într'o singură 
iserică naţională, şi în virtutea acestei por- 
niri ei sprijineau pe Românii ortodocşi în 
Jupta lor pentru despărţirea de Sârbi şi pen- 
“ru înfiinţarea unei mitropolii naţionale. 
Incă mai nainte de a se fi înfiinţat mi- 
tropolia dela Sibiiu s'a înfiinţat dar cea greco- 
catolică dela Blaj, care cuprinde pe toţi Ro- 
mânii greco-catolici din ţările coroanei un- 
gare. In acelaş timp s'au mai înfiinţat două 
piscopii, una în valea Someşului la Gherla 
iSzamos Ujvâr) şi alta în Banat la Lugoj. 
{Astfel mitropolitul dela Blaj are trei sufra- 
Edi: la Oradea-Mare, la Gherla şi la Lugoj. 
In virtutea bulei papale, prin care a fost 
decretată înfiinţarea, mitropolia aceasta e 
națională, cuprinde numai Români şi nu face 
arte din organismul bisericii romano-cato- 
ice din regatul ungar, ci atârnă direct de 
caunul papal. 


Organizaţiunea acestei biserici nu e sino= 
dală. Singur mitropolitul e ales de sinodul 
diecesan, care designează trei candidaţi, din- 
tre care monarhul face numirea la propu: 
nerea guvernului. Episcopii sunt numiţi de 
monarh, iar preoţii şi protopopii sunt nu: 
miţi de episcopi. Episcopii sunt ajutaţi în 
păstorirea bisericii, ca la romano-catolici, de 
aşă numiții canonici, care sunt numiți de 
guvern. 

Biserica greco-catolică, mai ales la Blaj 
şi la Oradea-Mare, are dotaţiuni însemnate 
care sunt chivernisite de Episcopi şi de „ca 
pitolul“ alcătuit din canonici. | 

Disciplina şi păstorirea în biserică e ma 
mult ori mai puțin cea catolică, dar ritul şi 
formele au rămas ca la Românii ortodocşi, 

După conspectele parochiale publicate în 
„şematismele“ celor patru diecese greco-ca:. 
tolice au fost în ţările coroanei ungare pe la 
mijlocul decenului trecut (1903—905) cu to- 
tul vreo 1,200,000 credincioşi. 

După numărătoarea dela 1900 însă Ro- 
mâni greco-catolici erau numai 1,064,780. 
căci în biserica română greco-catolică sun 

Imulţi, care s'au declarat fie maghiari, fie 
lruteni, fie slovaci. 

Azi nu putem dar să socotim în biserica 
[română greco-catolică mai mult de 1,170,000 
credincioşi români. 

Raporturile dintre credincioşii ambelor con- 
|esiuni, unde ei trăesc împreună, sunt cele 
Mireşti, deci bune.—Fi se încuscresc, au a- 
lceleaşi obiceiuri, se ajută între dânşii, cum 
lice Românul şi în clin şi în mânec, şi fac, 
atât în viaţa culturală, cât şi în cea econo- 
Momică, cauză comună. 


Învățământul. 


În regatul ungar şcolile sunt de patru fe- 
luri: de stat, comunale, confesionale şi par- 
liculare. 

După legea pentru egala îndreptăţire a 
maţionalităţilor fiecare cetăţean are dreptul 
de a cere ca în şcolile statului copiii săi să 
Iprimească învăţătura în limba lor maternă, 
dacă aceasta e vorbită de o mai însemnată 
parte-a poporaţiunii, în mijlocul căreia se 
află şcoala.—lIn şcolile statului învăţătura se 

dă cu toate aceste numai în limba ma- 
ghiară. 

Pentru şcolile comunale limba de propu- 
nere o hotărăşte consiliul comunal. Nu le-a 
fost însă greu guvernelor ungare să deter- 
mine consiliile comunale a introduce şi în; 
aceste şcoli limba maghiară, şi azi sunt pu- 
ține de tot şcolile comunale, care n'au fost 
maghiarizate. N 

Țiind deci că- aibă şcoli româneşti, Ro- 
mânii au înfiinţat şi susţin numai şcoli con- 
fesionale şi câteva şcoli particulare. Pentru 
aceste învățătorii sunt aleşi de cei ce au în-. 
ființat şi susţin şcoala, iar limba de propu-, 
nere nu poate să fie decât cea românească. 

Azi biserica română ortodocsă are trei se- 
minarii, unul, cel mai vechiu, la Arad, altul 
la Sibiiu, şi al treilea la Caransebeş, şi pe 
lângă fiecare seminar mai are şi câte o şcoală 
pedagogică. 

Biserica greco catolică are două seminarii, 
fiecare cu şcoală pedagogică, la Blaj şi la 
Gherla, şi o şcoală pedagogică la Oradea- 
Mare. 

Şcoala pedagogică dela Oradea -Mare şi 

cea dela Gherla au însă ca limbă de pro- 
punere şi pe cea maghiară. 

Licee româneşti sunt patru, unul ortodox 
la Braşov, unul de ambele confesiuni la 
Năsăud şi două greco-catolice, la Blaj şi la 
Beiuş, pe Crişul- Negru, dar în acesta limba 
de propunere e şi cea maghiară. 

Mai există la Brad, pe Crişul Alb, un gim- 
naziu, iar la Braşov o şcoală reală cu 4 
clase şi o şcoală comercială, toate trei ale 
bisericii ortodoxe. 

- Mai au Românii patru şcoli secundare de 
ete, la Braşov, la Blaj, la Beiuş şi la Arad, 
şi 30 grădini de copii. 

Cu desăvârşire mari sunt jertfele aduse 
le Românii din regatul ungar pentru sus- 
ținerea şcolilor primare, care sunt pentru 
dânşii cestiune de conservare. 

Dintre cele 3894 comune, în care trăesc 
Români, sunt 964, în care ei sunt în mino- 
ritate. In multe din aceste copiii Românilor 
invaţă încă de mici, jucându-se pe uliţă, 
imba majorităţii şi astfel pot să umble la 
scolile acesteia. Sunt însă ţinuturi întregi, 
unde întreaga poporaţiune vorbeşte româ- 


neşte, şi în aceste ţinuturi Românii nu îr- 
vaţă altă limbă nici prin comunele, în care 
sunt în minoritate. 

Ei ţin deci să aibă şcolile lor pentru câ 
copiii să nu fie nevoiţi a-şi pierde timpub 
dându-şi silinţa să înveţe limba şcolii. 

In 491 dintre cele 3894 comune Românii. 
sunt în majoritate covârșitoare; ţin cu atât! 
mai vârtos să-şi aibă şcolile în aceste comune, | 

Sunt, însfârşit, nu mai puţin decât 243011 
comune curat româneşti: în aceste comune! 
şcoala românească confesională e cestiune. 
nu numai de progres intelectual, ci şi de; 
ordine morală. 

Lasă că despre desvoltarea intelectuală! 
abiă mai poate să fie vorba în şcoli, a că-: 
rora limbă n'o înţeleg cei ce au să primească. 
învăţătura, dar într'o ţară, în care oameni 
de deosebite naţionalităţi şi de deosebite con- 
fesiuni trăiesc împreună, numai prin şcoli: 
confesionale pot să fie îndrumate viitoarele 
generaţiuni spre vieţuire raţională şi bine 
ordonată. Românul ţine să aibă şcoala lui. 
confesională nu numai pentrucă ea e româ- 
nească, ci şi pentru ca copiii lui să fie crescuţi 

sub purtarea de grijă a bisericii şi să se de- 
prindă a păstră bunele moravuri rămase din 
bătrâni.— Şcoli despărțite de biserică, fie ele 
chiar româneşti, pot să răspândească cul- 
tura intelectuală, dar duc mai curând ori 
mai târziu la destrăbălare morală şi în cele 
din urmă la ruină economică şi la turburări 
în viaţa socială. 

Acesta e cuvântul, pentru care Românii 
din ţările coroanei ungară, care au trăit atâta 
timp sub povaţa preoţimii, aduc atât de 
mari jertfe pentru şcolile lor confesionale. 

Sunt însă din ce în ce mai mari greută- 
tile, pe care le întimpină, şi din peste 3000 
de şcoli înfiinţate de dânşii multe n'au putut 
să se susţie. Numai în timpul celor din urmă 
trei ani au fost desfiinţate peste 400 După 
numărătoarea oficială din anul 1909 mai 
există 2439, deci cam câte comune curat ro- 
mâneşti sunt. Ar fi însă greşit să presupunem, 
că în fiecare comuna curat românească s'a 
putut sustine şcoala confesională. Sunt multe 
din aceste, care nu au şcoală, în vreme ce 
alte comune au mai multe şcoli. 

In anul 1910 au umblat la şcoală cu to- 
tul 220,571 copiii români. 

Dintre aceştia 172,970 au umblat în şcoli 
române, 46,312 în şcoli maghiare şi 691 în 
şcoli germane. In deosebi în şcolile greco-ca- 
tolice, care au avut 1139 învăţători, au um- 
blat 59,796, iar în cele greco-orientale, care 
au 1648 învăţători, au umblat 101,027 copii. 

La şcoli secundare au umblat 54,108 ma- 
ghiari, 5.979 Germani şi 4224 Români, din- 
tre care aproape jumătate în cele româneşti. 

În seminariile greco catolice române au 
fost 733 tineri, dar au mai studiat la Ung- 
var 16, iar în seminariile romano-catolice 
24 tineri, 

La cele trei seminarii greco-orientale au 
fost 796 tineri. 

La universitate, însfârşit, şi-au urmat stu- 
diile 10,108 Maghiari, 541 Germani şi 475 
Români, 258 drept, 34 filosofie şi 99 me- 
dicină. 

Lipsiţi de şcoli sunt Românii mai ales spre 
hotarele apusene ale teritoriului iocuit de 
dânşii, pe Crişuri, în Sălagiu şi în Mara- 
mureş. 

Cele 2439 de şcoli, care se mai susţin, 
sunt, în genere, bine întreţinute ŞI au ins 

văţători bine pregătiți şi suficient salariați, 
căci altfel nu s'ar fi putut susține. 

Şcolile confesionale stau toate sub con- 
ducerea autorităților bisericeşti, care confirmă 
pe învățătorii lor, stabilesc programele de 
studiu, aprobă manualele didactice şi fac in- 
specţiunea. Având însă dreptul de suprave- 
ghiare faţă cu bisericile, guvernul poate şi 
el să intervină în ceeace priveşte mersul şco- 
lilor confesionale, şi s'au creat legi pentru 
regulamentarea acestei interveniri. 


Aşezămintele culturale. 


Aşezăminte culturale în înţelesul special 
al cuvântului Românii din regatul ungar 
au puţine, căci clasa lor cultă e încă mică 
şi alcătuită mai ales din preoţi şi din învă- 
țători, care-şi petrec viaţa culturală în 
biserică. 

După 1860, când limba românească a fost 
introdusă la diregătorii şi la forurile jude- 
cătoreşti, şcolile s'au umplut de copii de- 
ai Românilor şi clasa cultă românească a 
început să crească. 

In timpul acela s'a închegat şi viaţa so- 
cială românească mai întâi în Ardeal, la 
Braşov şi la Sibiu, apoi în Banat şin Țara 
Ungurească, la Lugoj, la Timişoara şi la 
Arad. Pe când mai înainte oamenii mai 
culţi, mai ales femeile, întâlnindu-se, vor- 
biau de obiceiu nemţeşte, acum au început 
să vorbească o românească din ce în ce 
mai puţin pocită, şi pornirea generală erâ 
spre cultivarea limbii româneşti. 

Sub înrâurirea spiritului de asociaţiune 
al Germanilor sau înfiinţat trei asociaţiuni 
pentru propagarea culturii şi pentru culti- 
varea limbii române, una în Ardeal cu cen- 
trul la Sibiu, alta în ţara Ungurească cu 
centrul la Arad şi a treia la Maramureş cu 
centrul la Sighetiu, Pascali, Milo şi Fany 
Tardini au făcut cu trupele lor „turneuri, 
şi în mijlocul însufleţirii, cu care au fost 
primite aceste trupe, s'a înființat o societate 
pentru întemeerea unui teatru românesc, 

Spre a-şi adună fonduri şi spre a face 
propagandă culturală, aceste societăţi îşi 
ţineau adunările când într'unul când îr 


în 
tr'altul dintre centrele de viață, unde se 

țineau conferinţe, se dedeau concerte, se a- 
ranjeau baluri şi se făceau escursiuni. 

Pentru ajutorarea tinerilor mai săraci de 
pe la şcoli circulau pretutindeni liste de con- 
tribuţiune şi se dedeau baluri şi alte pe- 
treceri. Multe din fondurile de „Stipendii“ 
au fost întemeiate atunci, între altele şi fon- 
dul lui „Gojdu“, care azi e sporitla aproape 
opt milioane de coroane. 

Tot în timpul acela au fost înfiinţate pri- 
mele reuniuni de cântări şi s'a luat iniția- 
tiva pentru reuniunile de femei. 

In mijlocul acestui avânt general s'a pornit, 
însfirşit, mişcarea pentru înfiinţarea unei 
Academii de drept, dar a urmat anul 1867, 
şi de aici înainte puterile toate s'au con- 
sumat în luptă pentru conservarea aşeză- 
mintelor înfiinţate şi pentru întâmpinarea 
greutăților economice. 

Fiind Românii scoşi din viaţa publică, 
clasa cultă română nu se mai puteă spori 
ca mai înainte, ba nu puţini dintre cei cu 
oarecare învăţătură au fost nevoiţi să-şipă- 
răsească vetrele părinteşti şi să caute în 
România teren de activitate. lar alţii tre- 

buiau să-şi pună frâu pentru ca să nu fie 
prigoniţi. 

Astfel asociaţiunea din Maramureş tânjeşte, 
iar cea din Arad a stat timp indelungat, 
întrun fel de amorţire şi abiă de câţiva ani 
dă iar semne.de viaţă. Cea dela Sibiu s'a 
susținut, ce-i drept, dar puţin a putut să 
facă pentru propagarea culturii naţionale şi 
încă mai puţin pentru înflorirea literaturii 
române. Tot astfel şi reuniunea pentru în- 
ființarea unui teatru român a trebuit să se 
mărginească la bune silinţe. 

S'au desvoltat însă mai ales în Banat şi 
în Ardeal reuniunile de cântări, precum şi 
reuniunile de femei, care contribue mult la 
închegarea societăţii române. 

In ciuda tuturor greutăților societatea ro- 
mână nu numai s'a sporit, ci s'a şi închegat, 
şi azi se vorbeşte pretutindeni o românească 
destul de bună. Numai în Maramureş, prin 
părţile mărginaşe ale Sălagiului şi pe ici pe 
colo pe Crişuri sunt Români, chiar şi preoţi 
ori învăţători, care nu vorbesc româneşte 
între dânşii, ba chiar nici în familiile lor. 

Numai de tot puţini dintre aceştia sunt 

lepădaţi de neam. Cei cu desăvârşire mulţi 
ţin, din contra, cu o înduioşătoare căldură 
la neamul lor şi ştiu bine româneasca vor- 
“bită în partea locului, dar, fiind crescuţi în 
şcoli maghiare, trăind în mijlocul societăţii 
maghiare şi citind numai cărţi şi ziare ma- 
ghiare, ei nu au putut să se deprindă cu 
limba literară română, şi le vine mai uşor 
să se folosească de cea maghiară, deşi unii 
dintre dânşii n'o stăpânesc nici pe aceasta 
în deajuns. 

Sunt de altminteri printre Românii din 
regatul ungar pretutindeni de tot mulţi oa- 
menii, care ştiu mai multe limbi, dar nu stă- 
' pânesc în deplin pe nici una dintre ele, şi 
noi, propagatorii culturali, n'avem să perdem 
din vedere, că acestora numai prin supe- 
rioritatea literaturii române li se poate da 
îndrumarea firească. 


Mişcarea literară. 


Pentru ca o mişcare literară să fie cu pu- 
tinţă, se cere, înainte de toate, un public 
nu numai destul de numeros, ci totodată 
şi însetat de lectură şi destoinic de a deosebi 


ceeace e bun de ceeace e rău. Dacă există 
asemenea public, se ivesc şi scriitori, care 
îi satisfac trebuinţele sufleteşti. La Românii 
din regatul ungar na existat nici odată şi 
nu există nici azi asemenea public şi de- 
aceea nu s'a putut porni nici o mişcare li- 
terară în adevăratul înţeles: s'a săvârşit 
numai o lucrare literară pornită din gândul- 
de a creà publicul, şi n'au existat scriitori, 
ci numai oameni, care scriau în orele lor 
libere. 

Această lucrare a fost pornită din Blaj 
cu mult zel, dar nu cu destulă pricepere. 

Indrumaţi spre propagandă naţională, scrii- 
torii ieşiţi din şcoala de la Blaj priviau toate 
lucrurile din punctul de vedere al intereselor 
naţionale şi nu ţineau seamă nici de ade- 
vărul istoric, nici de cerinţele estetice. Deşi 
vorbiau apoi foarte bine româneşte, ei scriau 
în o limbă dinadins pocită, care jigniă 
auzul şi numai de puţini puteă să fie în- 
jeleasă. Ei n'au putut dar să răzbească şi 
puţin au contribuit la crearea unui public 
cititor românesc. — „Alexandria“, „Isopia“, 
precum şi puţinele scrieri ale lui Barac şi 

ale lui Țichindeal au avut mai mulţi cititori 
decât operele de mai mare valoare ale 
Blăjenilor. 

Mai bine a răsbit lucrarea literară por- 
nită din Braşov şi din Sibiu cu mai puţine 
tendenţe şi într'o limbă mai poporală. Toc- 
mai în timpul dela 1860 până la 1870 însă 
clasa cultă română era stăpânită de şcoala 
dela Blaj, şi de altminteri numeroasele pro- 
ducte literare din acel timp au fost puţin 
citite şi sunt azi învechite. 

Abiă după 1870, încurajați de „Junimea“, 
scriitorii dela Braşov şi dela Sibiu au în- 
ceput o lucrare mai întinsă. Nu numai la 
Braşov şi la Sibiu, ci şi la Năsăud, la Arad 
şi la Caransebeş s'au închegat cercuri de 
lucrare literară, care porniau din gândul, că 
nu scriitorii, ci cititorii hotărăsc mersul des- 
` voltării literare şi eă nici ceeace e bun nu 
poate să străbată decât presentându-se într'c: 
limbă de toţi înțeleasă, 

Mai ales în urma lucrărij scriitorilor dela 
„Telegraful Român“ şi dela „Tribuna“ din 
Sibiu gândul acesta a fost primit în cele 
din urmă de „toată lumea“ şi azi scriitorii 

români din regatul ungar toți îşi dau silința 
să se potrivească cu publicul cititor în ceeace 
priveşte atât gustul, cât şi limba. 

Silinţa aceasta rămâne însă în mare parte 
zadarnică. 

n urma greutăților, cu care se luptă în 
viaţa lor culturală, Românii din regatul un- 
gar au fost fireşte împinși a-şi căută rază- 
mul cultural în afară, şi pe când unii fac 
parte din publicul cititor maghiar, alţii pre- 
feră pe scriitorii din România, dintre care 
mulţi sunt ieşiţi din mijlocul lor. 

Binefăcătoare, deci şi legitimă e ozişicare 
propagandă literară, care ridică nivelul mo- 
ral şi cel intelectual; numai cel ce se ridică 
însă el însuş poate să ridice pe alții. 

Am făcut noi scriitori români un mare 
pas înainte când am recunoscut adevărul, 
că numai într'o limbă poporală se poate 
face propagandă literară. „Poporală“ nu e 
insă limba vorbită azi fie prin mahalalele 
oraşelor româneşti, fie prin vreunul dintre 
colţurile de ţară, ci limba, pe care pot toţi 
Românii deopotrivă s'o înţeleagă. lar pen- 
tru ca să poţi scrie în asemenea limbă nu 

e destul să fii deprins cu graiul viu şi să 
ai „inspiraţiuni“, ci trebue să cunoşti şi în- 
treaga literatură română, atât cea din zilele 
noastre, cât şi cronicarii şi cărţile bisericeşti, 
şi să ai deprinderea bunei chibzuinţe în. 
ceeace priveşte alegerea, întrebuinţarea şi 
aşezarea vorbelor. Numai puţini dintre scrii- 
torii noştri mai tineri au pregătirea aceasta. 
Mai ales între ziarişti sunt mulţi, care nu 
ştiu nici gramatica limbii româneşti şi, scriind 
în pripă, aruncă vorbele cu furca. Deaceea 
sunt în regatul ungar mulţi Români, care 
nu sunt în stare să citească scrierile române 
şi caută pe cele maghiare. 

Sunt apoi între publicaţiunile româneşti 
multe, pe care Românii din regatul ungar 
nici nu au să le citească, fiindcă ele nu ri- 
dică, ci coboară nivelul moral şi nu pot de 
cât să-i înstrăineze. 

O viuă durere ne cuprinde când vedem 
ce se publică nu numai prin revistele şi prin 
ziarele noastre, ci şi prin aşă numitele „bi- 
blioteci populare“, pentru care nu se face 
nici o alegere, ci seiea tot ceeace pare „in- 
teresant“. 

Sunt, însfârşit, scrieri cu tendenţă, fie po- 
ditică, fie morală, pe care Românii din re- 
gatul ungar n'au voie să le citească, 

E deci puţin ceeace din România li se 
poate da Românilor din regatul ungar, şi 
puţinul acesta e şi el scump şi se procură 
cu anevoie, 

In lupta culturală însă nu cantitatea, ci 
superioritatea duce la biruinţă. Românii din 
regatul ungar sunt însetaţi de carte ro- 
mânească şi primesc cu inima deschisă tot 
ceeace e curat şi bun. Ei înşişi au însă să 
aleagă şi să publice acolo la dânşii ceeace 
se potriveşte cu felul lor de a fi, care în 
multe privinţe se deosebeşte de al fraţilor 
săi de peste Carpaţi. 

De oarece lucrul acesta nu s'a făcut, e 
firească înrâurirea scriitorilor maghiari, care 
se adresează la oameni crescuţi în şcoli ma- 
ghiare şi sunt ajutaţi şi de reuniunile cul- 
turale maghiare, care pun la cale represen- 
tațiuni teatrale şi distribue, fie cu preţuri 
reduse, fie chiar gratuit ziare, reviste şi cărţi 
maghiare alese cu bună chibzuinţă. 

Stările politice. 


Habsburgii au fost totdeauna nu numai 
susţiitori zeloşi ai catolicismului, ci totodată 
şi acrotitori ai creştinismului în genere. Ori- 
şicât de multă silinţă şi-ar fi dat dar ei 
să înduplece pe Români a primi unirea cu 
biserica papală, încă Leopold I a acordat 
bisericii sârbeşti privilegii însemnate şi a 
dat în mai multe rânduri semne învederate 
despre dorinţa sa de a ocroti şi pe orto- 
docşii din Ardeal. A urmat însă lungul răs- 
boiu purtat nu numai în Spania, ci şi la 
Rin, precum şi în Italia, şi nobilimea puteă 
să facă tot ceeace voiă. Abiă după 1713, 
când s'a încheiat pacea, a putut să con- 
tinue Carol VI lucrarea începută de tatăl 
său, şi el a fost cu deosebire binevoitor 
nu numai faţă cu greco-catolicii, ci şi cu 
ortodocşii. 

Carol VI s'a luptat însă cu mari greutăţi 
în ceeace priveşte asigurarea succesiunii pen- 
tru fiică-sa şi a avut două răsboae grele cu 
Turcii. Nobilimea ori n'a ţinut dar seamă 

de măsurile luate de dânsul ori le aplică pe 
aceste cu reă credinţă. 

Nu erau la mijloc nici adversităţi naţio- 
nale, nici numai preocupările confesionale, 
ci interesele positive ale nobilimii, care se 
socotiă nedreptăţită prin orişice uşurare a- 
dusă celor asupriţi de dânsa. 

Partea cu desăvârşire mare a preoţimii 
române erau fii de iogabi, deci iobagi şi ei 
înşişi şi sunt datori a face robotă ca orişi 
care semen al lor Nobilimea se simţiă deci 
jignită în drepturile ei prin scutirea de ro- 
botă a preoţilor, care primiseră uniunea, şi 
a feciorilor de preot, care umblau la şcoală. 
Ea ţierdeă braţe de muncă şi se plângea 
că prin scutirea aceasta se calcă vechile 
legi ale ţării, în virtutea cărora ea aveă 
dreptul de a pune la robotă şi pe preoţii 
născuţi iobagi. Se luptă deci din răsputeri, 
ca ortodocşii să nu aibă şi ei preoţi scutiţi 
de robotă, 

In faţa acestei stăruințe nu le rămâneă 
Românilor decât să se plângă prin cereri 
adresate fie Impăratului, fie oamenilor săi 
de încredere şi să ceară crearea de legi o- 

crotitoare. Episcopul Inocențiu Clain el sin- 
gur a adresat Impăratului Carol VI şi Im- 
părătesei Maria Terezia peste douăzeci de 
asemenea plângeri, şi cererile lui n'au rămas 
zadarnice întrucât împlinirea lor a atârnat 
numai de voinţa împărătească. 

Episcopia a fost mutată la Blaj şi a pri- 
mit înzestrare şi pentru ca să poată susţine 
seminarul şi celelalte şcoli ale diecesei; E- 
piscopul a fost ridicat în rândul magnaţilor 
cu scaun în dieta țării; preoțimea română 
e pusă'n rând cu a celorlalte confesiuni; 
mai multe dintre cererile făcute de Clain 
sunt supuse deliberării dietei; se ieau mă- 
suri, ca Românii să nu mai fie opriţi a-şi 
zidi biserici, ca copiii lor să nu mai fie a- 
lungaţi de prin şcoli, ca să nu mai fie dă- 
râmate case de-ale lor şi să nu se mai ice 
dela dânşii pământurile mai mănoase după 
bunul plac al nobililor şi ca iobagii să nu 
fie supuşi la muncă întinsă şi prea istovi- 
toare şi să se poată căsători şi fără voia 
stăpânului, 

Maria Terezia a avut însă şi ea două răs- 
boaie de tot grele, cel de succesiune şi cel 


60 


de şapte ani, şi nu numai în timpul acestor 
răsboaie, ci şi în ajunul lor ea eră nevoită 
să tolereze abuzurile făcute de nobilime, 
care după organizaţiunea ţării ea singură 
aplică legile. 

In anul 1774 Maria Terezia a hotărît ze- 
ciuiala, dăjdiile şi zilele de robotă. Eră însă 
în timpul când Ecaterina Il, luase sub stă- 
pânirea ei Moldova şi Muntenia, pe care 
casa de Austria nu puteă să le lase sub 
stăpânirea Rusiei. Se făcuseră deci şi se 
urmau pregătiri de răsboiu, şi Impărăteasa 
ma putut să impună hotăririle luate de 
dânsa şi în Ardeal, unde nobilimea eră a- 
meninţătoare. 

Tot în fața nobilimii fusese mai înainte 
nevoită să sacrifice pe Inocenţiu Clain, care 
a murit în exil—la Roma. 

O îndreptare nu se puteă face decât 
schimbând organizaţiunea ţării astfel ca 
voinţa monarhului să fie hotăritoare şi în 
ceeace priveşte aplicarea legilor. 

Această schimbare a voit so facă Im- 
păratul losif II, în gândul căruia desfiin- 
tarea iobăgiei, egalitatea confesiunilor şi îm- 

proprietărirea muncitorilor agricoli erau ce- 
rute de nevoile timpului. 

Inceputul se făcuse prin militarizarea po- 
porațiunilor de pe domeniile regale de pe 
la hotare. Aici oamenii erau toți egali, stă- 
pâni pe pământul muncit de dânşii, şi no- 
bilimea nu mai aveâ nici o înrâurire, ci 
voința monarhului ea singură era hotă- 
rîtoare. 

Pretutindeni nu se puteà face acelaş lucru, 
fără ca să se producă sguduiri, pe care mo- 
narhul nu puteà să le înfrunte de cât re- 


| zemându-se şi pe massele celor asupriți. 


„Ajutaţi-mă, ca să vă ajut!“ le-a zis Im- 


păratul losif II desmoşteniţilor, şi acesta e 


rostul înarmării grănicerilor de pe la ho- 


„tarele Ardealului şi al răscoalei de la 1784, 


precum şi al călătoriilor făcute de tânărul 
monarh prin Ardeal. Răscoala a rămas însă 
mărginită la munţii apuseni, a fost înecată 
ca cea de la 1514, şi Impăratul s'a măr- 
ginit a le da iobagilor dreptul de liberă mi- 
graţiune, cu care ei sau şi mulţumit. 

A urmat însă Impăratul a domni în vîr- 
tutea sancţiunii pragmatice şi a schimbă or- 

ganizaţiunea ţării prin legi neinarticulate de 
diete, şi nu poate nimeni să spună, unde 
ar fi ajuns lucrurile, dacă mar fi isbucnit 
revoluţiunea franceză. 

Prevăzând grelele lupte ce vor urmă, el 
a revocat în ajunul morţii sale (1790) tot 
ceeace făcuse fără de învoirea nobilimii. 

Chiar admițând deplina legitimitate a stă- 
pânirii exercitate în virtutea sancțiunii prag- 
matice, raţiunea de stat cerea ca legile să 
fie inarticulate de cei ce aveau să le aplice 
şi să li se supună, şi atât Carol VI şi Maria - 
Terezia, cât şi losif ll, au ținut să obţie 
inarticularea legilor, dar le presentau pe a- 
ceste la momentul oportun, când puteau 
să impună inarticularea. 

Astiel pentru Ardeal în deosebi a fost 
stabilită o constituţiune, prin care Românii 
erau declaraţi drept naţiune egal îndreptă- 
țită cu celelalte trei, cele două confesiuni 
române erau puse în rând cu cea catolică, 
cea calvină, cea luterană şi cea unitară şi 
limba românească intră în drepturile ei fireşti, 
Această constituţiune n'a ajuns însă să fie 
inarticulată, şi după izbucnirea revoluțiunii 

franceze inarticularea ei nici nu eră proba- 
bilă—într'un timp apreciabil. 

A rămas dar numai siguranţa că prin- 
cipiile fundamentale ale acelei constituţiuni 
sunt voinţa monarhului, şi lupta urmată de 
Români de atunci şi până astăzi are în ve- 
dere realizarea în viaţa practică a acelor 
principii. 

In lupta aceasta deosebim patru fase: 
prima până la 1848, a doua până la 1860, 
a treia până la 1872 şi a patra până astăzi. 


Până la 1848. 


Românii din ţările coroanei ungare au 
păstrat pretutindeni tradiţiunea că ei au 
fost stăpâni liberi ai pământului şi întru 
toate de o potrivă cu ceilalţi locuitori ai 
ţării. Ei au stăruit deci totdeauna—nu să li 
se acorde, ci să li se recunoască drepturile. 
In virtutea acestei tradițiuni Românii din 
Ardeal, atât cei greco-catolici, cât şi cei or- 
todocşi, au adresat la 1791 Impăratului Leo- 
pold |, fratele şi urmaşul lui Iosif ll, aşă 
numitul „Supplex libellus“, un voluminos 

şi bine documentat memoriu. în care ex- 
pun drepturile ce Românii au „ab anti- 
quo“ în Ardeal şi cer recunoaşterea acestor 
drepturi. 

Impăratul convoacă dieta şi-i transmite 
acest memoriu stăruind să se ţie seamă de 
cele cuprinse în el şi să li se facă Români- 
lor dreptate. 

Dieta intră în discuţiune, dar nu le re- 
cunoaşte Românilor dreptul de a fi repre- 
zentaţi ca a patra naţiune în sânul ei şi în 
viaţa publică—în genere. Țiind însă seamă 
de porunca vremii, declară cele două bi- 
serici române de o potrivă cu celelalte 
patru ale ţării. Deaici înainte dar, nici bi- 
serica ortodocsă nu e tolerată numai şi 
poate să se organizeze. 

Urmează însă lungul şir de răsboaie, şi 
scaunul episcopesc de la Sibiu rămâne timp 
îndelungat vacant. Abiă după bătălia de la 
Wagram, la 1810, e ridicat în scaun Moga, 
un protopop cu puţină cultură şi, în genere; 
inofensiv. 

Până după încheiarea păcii dela Viena 

(1815) starea Românilor a rămas tot cea 
de mai "nainte. 

in curând apoi sa petrecut în spiritul 
comun al nobilimii ungare o schimbare, 
care dă intregei vieţi publice o nouă în- 
drumare. 

Spărgându-se (1805) aşă zisa sfântă îm- 
părăţie romană, Impăratul Francisc |, ìn- 


 fiinţase prin împreunarea ţărilor ereditare 


ale casei sale împărăţia austriacă. Ungaria, 
Ardealul, Croaţia, Banatul şi Granițele făceau 
ca ţări deosebite parte din această nouă şi 
unitar organizată împărăție, în care nobi- 
limea ungară nu mai putea să aibă înrâu- 
rirea, pe care o avuse mai "nainte, când ţă- 
rile ungare nu făceau parte din împărăție. 

Magnaţii, care şi mai nainte priviseră lu- 
crurile din punctul de vedere al marilor in- 
terese de stat, s'au adunat încă mai strâns 
împrejurul  Monarhului, dar mulţimea no- 
bilimii comune şi a celei mijlocii erâ agitată 
de viuă nemulţumire. Pusă în faţa reacţiunii 
representate de Metternich, chiar şi dacă 
mar fi avut, precum aveă, tradiţiuni revo- 
Iuţionare, ea trebuiă să intre în curentul 

revoluţionar din Europa, căci numai aşă 
puteă să asigure individualitatea statului 
ungar, în care puteă să-şi păstreze poziţiunea. 

Chiar şi fără de a se răsculă în vîrtutea 
„bullei de aur“ cu arma în mână, nobilimea 
puteă să creeze greutăţi mari: refuză tri- 
butul de sânge şi supunerea către legi şi 
se puneă prin comitatele autonome în re- 
zistenţă pasivă. 

Pentru ca această luptă să aibă efect ho- 
tărîtor, nobilimea trebuiă să se razăme pe 
massele mari ale poporaţiunii şi să le des- 
partă pe aceste de tron. Astfel în timp scurt 
nobilimea ungară se maghiarizează şi lupta 
de clasă iea aparenţa unei lupte naţionale, 
ceeace în adevăr nu este. 

In timpul revoluţiunii din lulie (1830) se 
face o încercare de răscoală, care nu reu- 
şeşte, dar puţin timp în urmă (1832) Impă: 
ratul convoacă dieta la Pojon, şi în dieta 
aceasta nobilimea obţine crearea unei legi, 
prin care limba latină e înlocuită în viața 
publică cu cea maghiară. 

Cu aceasta se porneşte lucrarea stăruitoare 
pentru prefacerea statului ungar într'unul 

naţional maghiar, căci numai întrun stat 
maghiar puteă nobilimea acum maghiarizată 
să-şi păstreze poziţiunea. 

De aici înainte nobilimea nu mai stăruie 
asupra de atâtea ori confirmatei autonomii 
a Ardealului, ba tot în timpul dietei con- 
vocate la Pojon obţine şi încorporarea în 
Ungaria a câtorva dintre părţile „adnexe“, 
în care erau mulți maghiari. Făcut odată 
începutul acesta, se dă din ce în ce mai 
mult pe faţă tendenţa de a încorporâ în 
Ungaria nu numai toate părţile adnexe, ci 
“şi toate ţările coroanei ungare, care mai 
înainte n'au făcut parte din Ungaria, şi mai 
„ales Ardealul. Lucrul acesta nu puteă însă 
să-l facă cu deplină legitimitate decât mo- 
narhul în virtutea sancţiunii pragmatice. 

Murind Francisc I (1835), a urmat în scaun 
Ferdinand I (V), un om bolnav şi atârnător 
de cei mai de aproape ai săi. Neputinţele 
individuale ale acestui monarch n'au putut 
însă să hotărască, precum mulţi presupun, 
mersul desfăşurării evenimentelor, căci casa 
de Austria a avut totdeauna: în toate privin- 
tele o politică tradiţională, dela care nici un 

dinand s'a urmat deci lucrarea începută de 
monarhii de mai înainte, dar potrivit cu 
împrejurările schimbate. 

Incă Maria Terezia făcuse un început pen- 
tru desfiinţarea iobăgiei şi pentru împroprie- 
tărirea muncitorilor agricoli, şi losif Il (al. 
doilea) puteă s'o facă accasta pretutindeni | 
în virtutea sancţiunii pragmatice, cum făcuse | 
multe altele, dar raţiunea de stat cereă ca 
o schimbare atât de însemnată să nu se facă | 
decât cu învoirea formală a tuturor celor in- | 

monarh nu s'a abătut. Şi în timpul lui Fer- 
- 
| 


teresaţi. 

Acum eră sosit timpul, ca să se facă. 
Nobilimea ungară tot mai resistă, ce-i drept, 
dar eră din ce în ce mai covârşitoare în- 
râurirea oamenilor ca Ludovic Kossuth, care 
nu făceau politică de clasă, ci în adevăr 
naţională şi egalitară, şi nobilimii nu-i ră- 
mâneă decât să se supună. Pentru aceasta 
trebuiau să i se dee oarecare asigurări, să 
i se facă anumite concesiuni, să se creeze, 
drept compensaţiune, aşă numite „garanţii“ 
constituţionale. 

Aceasta eră situaţiunea la 1847, când 

dieta ungară a fost convocată tot la Pojon, 
şi legile votate de acea dietă sunt de trei 
feluri: unele create de monarh, altele ob- 
ținute de nobilime drept compensaţiune, iar 
altele revoluţionare. 

Numai cele create din voinţa monarhu- 
lui şi inarticulate de dietă au fost executate 
după înăbuşirea revoluţiunii. 

Cea mai însemnată dintre aceste e cea 
privitoare la împroprietărire şi la desfiinţarea 
iobăgiei, prin care şi Românii în deosebi 
devin cetăţeni liberi. 

Nu puteă însă să fie executată legea e- 
lectorală. 

Unul din principiile de guvernare ale casei 
de Habsburg e că mare să piardă nimeni 
drepturi odată câştigate fără ca să fi re- 
nunţat el însuş la ele ori fără de vina lui. 

Inainte de 1848 drept de alegător aveau 
numai nobilii şi toţi nobilii. Ei îşi păstrează 
dreptul acesta fără de nici un cens. Cel năs- 
cut din părinţi nobili, chiar şi dacă slugă la 
stăpân ar fi, are drept de alegător. Aşă ce- 
rea dreptatea. Mai cereă însă dreptatea şi 
ca pentru ceilalţi cetăţeni să fie hotărît un 

cens, pe care poaie să-l aibă orişicare din- 
tre foştii iobagi. Censul e însă atât de mare, 
că numai de tot puţini dintre foştii iobagi 
pot să-l aibă şi astfel cei mai mulţi nu se 
bucură şi de drepturile cetăţeneşti. 

Incă mai puţin puteă să fie executată le- 
gea privitoare la încorporarea în Ungaria a 
Ardealului (Art. VII din 1848), care în tra- 
ducerea oficială de atunci, are introducerea: 

„Unitatea naţională şi indentitatea drep- 
tului cerând împreunarea Transilvaniei, care 
se ţine de coroana ungurească, cu Ungaria 
pe temeiul deplin al dreptului, iară întâm- 
plările timpului de faţă poftind ca interesele 
amândoror ţări surori să fie reprezentate la 
dieta ce mai de aproape se va ţineâ“ —$2 

- Transilvania, afară de părţile reîmpreu- 
nate, la dieta (ungară) cea mai de aproape 
va aveă 69 de voturi. 

Nici această „impreunare“ nu se puteă face 
decât cu învoirea tuturor celor interesaţi, iar 
Românii în deosebi au respins-o atât prin 
reprezentanţii lor din dieta Ardealului, cât şi 
în marea adunare, pe care au ţinut-o la 3/15 
Maiu 1848 la Blaj, şi în memorii adresate 


monarhului, iar acesta mai ales pentrucă 
cele 69 de voturi abiă vreo opt puteau să 
fie ale lor. 


Până la 1860, 


După capitulaţiunea dela Şiria (13 August 
1849), impăratul Francisc losif I stăpâneşte 
numai în virtutea sancţinnii pragmatice şi 
urmează un timp de egalitate sub o stăpâ- 
nire aspră, dar dreaptă, părintească şi deo- 
potrivă binevoitoare faţă cu toţi cei mai 
înainte asupriţi, deci şi faţă cu Românii în 
deosebi. 

Diregătorii aşă numiţi cesaro-regeşti, în 
mare parte oameni ce nu cunoşteau ţara, 
vor fi fost adeseori preocupaţi, vor fi fă- 
cut greşeli, vor fi făcut exces de zel în 
ceeace priveşte propaganda germană şi vor 
fi jignit pe mulţi, dar sub conducerea lor 
lumea s'a deprins cu buna rânduială, şi atât 
împroprietărirea, cât şi organizaţiunea comu- 
nală s'au făcut în mod raţional. 

Sub ocrotirea lor s'au aşezat în deosebi 
şi temeliile vieţii comune a Românilor în 

ceeace priveşte biserica, şcoala şi lucrarea 
economică. 

S'au sporit cu toate aceste şi între Ro- 
mâni oamenii, care puneau la îndoială legi- 
timitatea aşă numitului „absolutism“ şi con- 
siderau drept cestiune de patriotism lupta 
pentru desfacerea de Austria a Ungariei. 

incă înainte de 1848 o parte mică din 
clasă cultă română intrase în curentul por- 
nit de nobilime. şi nu numai Români no- 
bilitaţi, ci şi preoţi români s'au luptat în 
timpul revoluţiunii alăturea cu Maghiarii. 

Alţii, care se luptaseră alăturea cu impe- 
rialii, erau nemulţumiţi cu „răsplata“ ce 
primiseră Românii în schimbul marilor jertfe 
de tot felul şi parte părăsiseră ţara, parte 
se apropiau căiţi de nobilimea, care-şi dedeă 
silinţa să aducă împrejurul ei pe toate po- 
poarele din ţările coroanei ungare. Cei mai 
cumpăniţi dintre conducătorii mişcării de 
rezistenţă îşi dedeau seamă că individuali- 
tatea statului ungar numai prin unirea tu- 
tora se poate asigură şi că unirea aceasta 
nu e cu putinţă câtă vreme Germanii, Slavii 
şi mai ales Românii din ţările Coroanei un- 

gare nu au încredere în Maghiarii conduşi 
de nobilime. Neatârnarea Ungarei eră deci 
prezentată drept cauză comună a tuturora, şi 
nn numai oamenii ca Francisc Deak, Baronul 
Etve6s şi Comitele Iuliu Andrasi, ci şi mulţi 
dintre aderenţii lui Ludovic Kossuth stăruiau 
să li se garanteze Germanilor, Slavilor şi 
Românilor libertatea de desvoltare naţională 
după ce va fi fost obţinută executarea legilor 
dela 1848. 

Românii nu respingeau gândul unei ase- 
menea înfrăţiri patriotice. 

In timpul de la 1848 pâră la 1860 sa 
desfăşurat fasa consolidării popoarelor de 
sub stăpânirea austriacă, şi nu numai Ma- 
ghiarii, ci şi Românii ţineau din ce în ce 
mai mult să lucreze cu toţii împreună atât 
in viaţa bisericească şi'n cea culturală, cât 
şi în cea politică. La început ei au cerut, 
ca Românii din Ardeal, în urmă însă ca 
toți Românii din împărăție să constitue o 
naţiune inzestrată cu autonomie. Ei respin- 
geau deci impreunarea cu Ungaria a Ar- 
dealului mai ales pentrucă după legile de 

la 1848 ea eră făcută aşă, ca Maghiarii re- 
prezentaţi de nobilime să fie atotputernici! 

In urma propagandei făcute de nobilimea 
acum maghiarizată, Românii erau din ce în 
ce mai nemulţumiţi cu starea, în care se 
aflau, şi astfel şi mai adimeniţi de gândul, 
că, înfrăţindu-se cu Maghiarii, vor câştigă 
libertatea de desvoltare, pe care n'o aveau. 

De acelaş spirit sau pătruns în timpul 
absolutismului toate popoarele din împă- 
răţia austriacă, şi din zi în zi tot mai stă- 
ruitor se dedeă pe faţă obştească pornire 
spre libera desvoltare. 

Ţiind seamă de pornirea aceasta, Impă- 
ratul Francisc losif |, emite diploma de la 
20 Octomvrie 1860, prin care din propriul 
său îndemn, din deplinătatea puterii, pe 
care i-o dă sancţiunea pragmatică, şi în con- 
formitate cu tradiţiunile familiei sale dis- 
pune, ca popoarele din împărăție să se or- 
ganizeze şi să-şi chivernisească ele înşi-le 
treburile comune. 

Diploma aceasta e punctul de plecare al 
întregei vieţi constituţionale în Austria. Se 
stabileşte prin dispoziţiuni luate de monarh 

o organizaţiune provizorie, în virtutea căreia 
țările ereditare ale casei de Habsburg alcă- 
tuesc împreună o împărţire unitară cu centrul 
din Viena. Fiecare dintre ele îşi păstrează 
deocamdată organizaţiunea de mai nainte, 
îşi are dieta deosebită şi trimite represen- 
tanţi în parlamentul central din Viena, care 
urmează să stabilească potrivit cu voinţa 
monarhului organizaţiunea definitivă. 

Tot în virtutea dispoziţiunilor luate de 
monarh orişicare popor se foloseşte de 
limba sa nu numai în şcoală, în biserică, 
ci şi în administraţiune, în faţa judecătorilor 
şi la întrunirile publice. Astfel pentru Ardeal 
Impăratul convoacă dieta la Sibiu pe ziua de 
l lulie 1863. 

ln această dietă, Românii sunt reprezen- 
taţi potrivit cu pozițiunea ce li se cuvine în 
viața publică a țării. 

Dintre legile prezentate acestei diete, ca 
să le inarticuleze, cele mai importante sunt: 

l. „Efectuirea egalei îndreptăţiri a națiu- 
nii române şi a religiunilor ei.“1) 

2. „Intrebuințarea celor trei limbi usitate 


l. Legea a fost sancţionată la 26 Octomvrie 1863 

în ţară în comunicaţiunea oficioasă publică“!). 

3. „Schimbările de lipsă în împărţirea 
politică“. 

In virtutea acestor enunciaţiuni şi a mă- 
surilor luate pe temeiul lor, revoluţiunea s'a 
produs şi „absolutismul“ s'a împus pentru- 
că la 1848 nobilimea n'a voit să ţie seamă 
nici de unitatea monarhiei, nici de stăruin- 
tele monarhului în ceeace priveşte egalita- 
tea cetăţenească, iar diploma din Octomvrie 
e rezultatul desvoltării istorice în direcţinnea 
dată de Dinastie, şi de aici înainte nu mai poate 
fi vorba despre o nobilime ungară, ci nu- 
mai despre urmaşii foştilor nobili puşi în 
rând cu urmaşii foştilor iobagi. 


Până la 1873 


După ce principiile stabilite în diploma 
din Octomvrie au fost puse în aplicare, 
Românii au ajuns şi ei să-şi chivernisească 
singuri treburile comune. Limba română a 
fost introdusă atât în administraţiune, cât şi 
la forurile judecătoreşti pretutindeni, unde 


|. Legea a fost sancţionată în lulie 1864. 

o parte mai însemnată a poporațiunii erau 
Români. Funcţionarii administrativi, care a- 
veau şi atribuțiuni judecătoreşti, trebuiau să 
ştie dar româneşte şi la alegere Românii 
erau fireşte preferiţi, iar aceia dintre foştii 
nobili, care nu ştiau româneşte, nici nu pu- 
teau să-şi pună candidatura. 

Acesta e cel mai hotăritor dintre cuvin- 
tele, pentru care urmaşii nobililor s'au pus 
în resisienţă pasivă şi au stăruit, ca Ma- 
ghiarii să nu-şi trimită reprezentații în par- 
lamentul central din Viena, să nu recunoască 
legalitatea uctelor săvârşite de monarh nu- 
mai în virtutea sancţiunii pragmatice şi să 
ceară executarea acelora dintre legile dela 
1848, care au fost create drept concesiuni 
ori garanţii în schimbul renunţării la privi- 
legiile medievale. 

Inalta nobilime a luat dar împreună cu 
conducătorii mai cumpeniţi ai Maghiarilor 
asupra sa sarcina de a pune la cale o în- 
țelegere între Coroană şi „naţiune“. 

Ințelegerea aceasta a fost precizată în pac- 
tul aşă numit dualist. 

Ar fi însă cu desăvârşire greşit gândul, 

că dualismul e un fel de născocire a lui 
Francisc Deak impusă de Cancelarul Beust în 
urma catastrofei dela 1866. 

Despărțirea de celelalte țări ereditare ale 
Casei de Habsburg o obținuse Ungaria încă 
la 1847, când avea guvernul său deosebit, 
şi legile dela 1848 pornesc toate din gân- 
dul că regatul ungar are o individualitate 
deosebită. Vorba eră numai să se stabilească 
legăturile organice între acest regat şi cea- 
laltă parte a monarchiei şi ca să fie asigu- 
rată libertatea de desvoltare naţională, în 
sensul diplomei din Octomvrie, nu numai 
pentru maghiari, ci şi pentru celelalte po- 
poare din ţările Coaroanei ungare. 

Legalitatea actelor săvârşite de monarh 
eră indiscutabilă, şi drepturile odată câştigate 
nu se mai puteau pierde; executarea legilor 
dela 1848 eră deci cu putinţă numai dacă 
dieta ungară erà gata să înarticuleze legi, 
prin care se stabileau legăturile voite de 
coroană între cele două părţi ale monarhiei 
şi se garantau drepturile câştigate până a- 
tunci. 

Lucrul acesta eră lămurit, şi inovială se 

făcuse încă la 1865, când a “fost convocată 
dieta Ardealului, ca să se pronunţe asupra 
împreunării cu Ungaria. 

Deoarece eră hotărît că prin legi orga- 
nice speciale li se va garantă şi Românilor 
autonomia bisericească şi dreptul de a se 
folosi de limba lor în şcoală, în administra- 
țiune, în faţa instanţalor judecătoreşti şi în 
viaţa publică în genere şi că dela usul sta- 
bilit în virtutea diplomei din Octomvrie nu 
se va face nici o abatere, nici Coroana, nici 
Românii în deosebi nu aveau cuvinte de a 
nu admite art. VII dela 1848, şi dieta Ar- 
dealului a fost convocată pe temeiul art. XI 
dela 1791. 

Alcătuită numai din reprezentanţii robi- 
limii, ai oraşelor şi Saşilor, dieta a primit 
împreunarea cu Ungaria. Saşii au dat însă 
un vot separat, iar Românii, care nu erau 
representaţi, au protestat în virtutea rescrip- 
tului împărătesc dela 1 lulie 1863. 

Ei şi-au trimis cu toate aceste reprezen- 
tanţii în dieta ungară, au luat parte şi a- 
ceştia la discuţiunile urmate asupra legii pen- 
tru'egala îndreptăţire a naționalităților, şi con- 

flictul ar fi fost înlăturat, dacă legile ar fi 
fost create şi executate şi în ceeace-i pri- 
veşte pe dânşii cu bună credinţă şi dacă nu 
s'ar fi făcut prea mari abateri dela uzul sta- 
bilit în timpul aşă numitului „provizoriu“. 

In deosebi legea pentru egala îndreptăţire 
(1868) e plină de echivocităţi şi de reticenţe 
şi lipsită de sancțiune, încât diregătorii ad- 
ministrativi şi judecătorii puteau s'o inter- 
preteze fiecare potrivit cu preocupările salc. 

Până pe la 1873 însă uzul de mai înainte 
s'a păstrat, limba română eră întrebuințată 
atât în administraţiune, cât şi în faţa tuturor 
forurilor judecătoreşti şi Românii erau tole- 
raţi în funcțiunile publice. 

Erau însă din ce în ce mai numeroşi şi 
mai stăruitori cei ce nu ştiau româneşte şi 
țineau cu toate aceste să fie căpătuiţi prin 
ţinuturi cu poporaţiune ron.ânească, ceeace 
nu eră cu putinţă câtă vreme legea e res- 
pectată. Se sporeau deci din zi în zi cazu- 
rile “de nesupunere către lege şi se înteţiă 
lupta Românilor contra guvernului, care la 
inceput îi trata ca adversari, iar în urmă ca 
pe nişte duşmani ai statului. 


Stăruind asupra autonomiei Ardealului şi 
făcând rezerve în ceeace priveşte organiza- 
țiunea dualistă a monarchiei, Românii s'au 
pus apoi în conflict şi cu Coroana şi au 
uşurat prin aceasta poziţiunea guvernului. 

Ei n'au pierdut cu toate aceste nici unul 
din drepturile câştigate până la 1867 şi sunt 
cetăţeni cu drepturi depline ai regatului un- 
gar, dar nu sunt îngăduiţi a sc folosi de 
drepturile lor şi în ceeace priveşte desfăşu- 
rarea vicţii lor naţionale. 

Nu există nici o lege, care, aplicată cu 
bunăvoința cuvenită, nu le este şi lor folo- 
sitoare, dar legile sunt fie nesocotite, fie res- 
tălmăcite, fie călcate, guvernul nu pedep- 
seşte pe cei de rea credinţă, iar dieta le a- 
probă toate câte se fac împotriva „duşma- 
nilor statului ungar“. 

Aşă prezintă Românii ei însişi lucrurile. 


Starea actuală. 


Organizaţiunea internă a Ungariei se ra- 
zemă şi azi pe autonomia Comitatelor. In 
fruntea administraţiunii comitatense stă un 

comite suprem numit de guvern, dar acesta 
e un dignitar cu caracter representativ. Ade- 
văraţii conducători ai administraţiunii sunt 
vice-comitele şi protonotarul, care, ca toţi 
ceilalţi funcţionari administrativi, sunt aleşi 
de congregaţiunea comitatensă, care votează 
budgetul comitatului şi controlează întreaga 
administraţiune.. 

Numai jumătate din membrii congrega- 
fiunii sunt reprezentanţi aleşi pe comune. 
Altă jumătate sunt. cetăţeni cu vot „viril“, 
cei mai impuşi contribuabili din comitat. 
În deosebi „intelectualilor“ li se socoteşte 
impozitul îndoit. 

Administraţiunea dar şi viaţa publică, în 
genere, atârnă de urmaşii foştilor nobili, 
care atât direct, ca „virilişti“, cât şi prin 
funcţionarii aleşi de dânşii dau hotărîrea în 
alegeri, nu numai pentru congregaţiune şi 
pentru consiliile comunale, ci şi pentru par- 
lament. 

Guvernul, orişicum ar fi el alcătuit, e ne- 
voit să ţie seamă de interesele particulare 
ale celor ce stăpânesc în comitate, căci alt- 
fel congregaţiunile se pun, ca în trecut, în 
resistenţă, funcţionarii administrativi nu exe- 


cută ordinele primite dela guvern şi. dieta 
refuză bugetele, contigentul militar şi inar- 
ticularea legilor şi nu rămâne decât procla- 
marea aşă numitei stări de „exlex“, adică 
guvernarea după dispoziţiunile luate de mo- 
narh în virtutea sancţiunii pragmatice. 

Hotărîrea monarhului de a nu se abate 
în felul acesta dela formele constituţionale 
voite de el însuş ne dă înţelegerea celor 
mai multe din neajunsurile vieţii publice din 
Ungaria. 

In deosebi Românii se plâng mereu, că 
autonomia bisericilor române nu é respec- 
tată, că întregul învăţământ românesc e stân- 
genit prin excesiva stăruinţă asupra limbii 
maghiare, că limba română a fost scoasă prin 
siluire din viaţa publică şi că Românii nu 
sunt admişi în funcțiunile publice, că Ro- 
mânii nu se bucură în viaţa lor economică 
şi în cea culturală de sprijinul statului, că 
alegerile se fac sub nişte presiuni atât de 
mari, încât azi Românii au în dietă numai 
cinci reprezentanţi pe când la 1868 aveau 38. 

Guvernul, care ar voi să ţie seamă de a- 
semenea plângeri şi nu i-ar trată pe cei ce 

le fac, drept duşmani ai patriei, ar riscă să 
fie răsturnat ori împins spre „exlex“. 

Numai sprijinit de comitate poate guver- 
nul ungar să obţie majoritatea în dietă şi 
să conducă afacerile păstrând aparențele cons- 
titualităţii, iar sprijinul comitatelor îl pierde 
orişicare guvern, care nu tolerează anumite 
abuzuri. 

Azi, ca în trecut, bunele silinţe, dacă se 
vor fi ivind pe ici pe colo, sunt zădărnicile 
de cei chemaţi să execute legile, şi simţă- 
mântul general e că viaţa europeană nu 
va fi în regatul ungar decât după ce orga- 
nizațiunea internă va fi fost refăcută, astfel 
ca diregătorii administrativi să poată fi siliţi 
şi ei a execută legile cu bună credinţă. 


—— 


Mişcarea poporaţiunii. 


Sinteza stărilor sociale de tot felul ni se 
prezintă în rezultatele datelor statistice. 

Pot să fie foarte deosebite părerile în 
ceeace priveşte mersul vieţii economice, cul- 
turale, morale şi politice a unui popor; în 
faţa cifrelor statistice încetează însă orişice 
discuţiune 

După socotelile făcute de d-l Brote între ` 
cele 3894 comune sunt 2425 curat româ- 
neşti şi 1469 în care Românii sunt fie în 
majoritate, fie în minoritate. In comunele 
curat româneşti Românii s'au sporit în timp 
de douăzeci de ani cu 79,49 la sută, iar în 
cele amestecate cu 28,24 la sută. 

In 505 comune la 1880 Românii făceau 
70,52 la sută din poporaţiunea totală, şi în 
aceste sporul lor a fost de 22,2 la sută, deci 

mai mic decât celelalte în comune ame- 
stecate. 

In 142 comune germane Românii făceau 
la 1880—28,31%/, din poporaţiunea totală 
şi s'au sporit până la 1900 cu 35,6 la 
sută. 

In 159 comune germane Românii făceau 
la 1880 numai 4,49 ia sută din poporaţiu- 
nea totală, şi în aceste ei sau sporit 35,4 
la sută. 

Numai încape dar nieio îndoială, că spo- 
rul Românilor a fost cel mai mare în co- 
munele cu majoritate germană. 

In 202 comune maghiare Românii făceau 
31,63 la sută şi s'au sporit cu 27,2%. 

In 448 comune maghiare Românii făceau 
16,68 la sută din întreaga poporaţiune şi 
s'au sporit cu '24 la sută, iar în 247, în care 
făceau numai 8,8 la sută, sau sporit cu 
abiă 17,6 la sută. 

Se sporesc dar Românii şi între Maghiari, 
dar sporul lor e cu atât mai mic, cu cât 
mai puţini sunt, şi acolo, unde Românii s'au 
sporit cu 27,2, sporul Maghiarilor a fost de 
30,4 la sută, iar acolo unde sporul Româ- 

nilor a scăzut la 17,6, al Maghiarilor s'a 
urcat la 37,2 la sută. 

Cel mai mic, de abiă 11 la sută, a fost 
sporul în comunele româneşti de pe Olt, şi 
de 13 la sută în cele din Banat, iar cel mai 
mare în comunele mixte de pe Crişuri, de 
30,8 la sută, şi în cele din valea Mureşului, 
de 31,8 la sută, 

In deosebi Maghiarii se sporesc însă şi 
ei mai tare în comunele mixte. Astfel în celé 
505 comune cu majoritate română sporul 
lor a fost de 52,2, iar pe Crişuri chiar de 
84,4 la sută în douăzeci de ani. 

Aceste constatări sunt confirmate şi de 
datele oficiale publicate în darea de seamă 
făcută de curând asupra activităţii din anul 
1909 a guvernului ungar (A. M Kir. Kor- 
many 1909 évi miikădeserăl, etc. — Buda- 
pest.— Atheneum). 

După socotelile biuroului statistic (pg. 227) 
poporațiunea Ungariei (fără Croația) s'a sporit 
prin excedente de naşteri în timp de nouă 
ani dela 76,838,255 la 18,437,396 de suflete, 
deci cu 9,49 la sută. 

Românii în deosebi sau sporit dela 

2,798,599 la 3,021,520 suflete, deci cu abiă 
7,9 la sutà. 

Cauzele acestei diferențe ni le dau pe 
față cifrele. 

In anul 1909 s'au născut. 668,354 copii, 
dintre care 63,672, deci aproape 10 la sută, 
nelegitimi, o urmare firească nu numai a 
sărăciei generale, ci şi a slăbirii legăturilor 
morale dintre om şi om, prin introducerea 
căsătoriei “civile şi a creşterii în şcoli nea- 
târnătoare de biserică. 

La Români în deosebi se mai adaugă şi 
slăbirea autorităţii preoților şi a bisericii— 
în genere şi deaceea nu aproape 10%; ci 
peste /4%/, dintre cei născuţi sunt ilegitimi. 
48 la sută dintre morţi sunt copii mai mici 
de 7 ani, şi nu mai puţin decât 13,537 copii 
chiar s'au născut morți. 

Mai e apoi la mijloc şi o particulară lipsă 
de purtare de grijă. 

Pe când între Tisa şi Dunăre între 1000 
cazuri de moarte numai 83 n'au f6st cons- 
tatate de medic, în Ardeal 625 dintr'o miie 
de oamenii au fost îngropaţi fără ca cel 
puţin după moarte să-i fi vizitat vreun medic, 

Nu au Românii medici şi nici moaşe nu 
au, şi în comitatele cu mare majorităţi ro- 
mâneşti, ca în Selagiu, numarul morţilor ne- 
constataţi de medic se urcă până la 874 
la miie. 

Pe când dar la o miie de suflete au murit 
la Germani 22,9, la Maghiari 23,9, la Români 
au murit 27,5. 

Urmarea firească este că dintre născuţi 
53,3%, sunt Maghiari şi 16,170/, Români; 
iar dintre morţi 76%, sunt Români şi numai 
5,1%, Maghiari. 

lar ilegitimitatea e împreunată totdeauna 
cu o mare mortalitate mai ales între copii. 

Din sporul total de 210,688 suflete sunt 
dar 56,8%, Maghiari şi numai 13,7°/ Ro- 
mâni. 

Cifrele 140/, — 874, — 16,70/,, — 18%/9 şi 
13,70/, ne dau notele caracteristice în ceeace 
priveşte mişcarea poporaţiunii române din 
țările Coroanei ungare. 

Nu e vorba de un an de zile, ci de un 
period de patruzeci de ani, căci biuroul sta- 
tistic urmăreşte mişcarea poporaţiunii cu 
începere dela 1869. 

Intrând în amănuntele cifrelor publicate, a- 
jungem la convingerea, că sporul popora- 
țiunii române atârnă dela stările politice nu- 
mai întrucât aceste hotărăsc pe cele econo- 
mice, culturale şi morale. 

In trecut Românii sau sporit în virtutea 
superiorității lor etnice, ca oameni, care se 
mulțumiau cu puţin, îşi păstrau credinţele şi 
obiceiurile şi steteau bine închegaţi. 

În timpul celor din urmă decenii sporul 
lor e în deosebi în comunele curat româ- 
neşti mai mic, nu numai pentrucă produc- 
țiunea n'a crescut de o potrivă cu trebuin- 
tele, ci şi pentrucă au slăbit între dânşii le- 
găturile morale. 

Din ce în ce mai strâmtoraţi, unii dintre 
dânşii părăsesc vetrele părinteşti şi trec fie 
în comunele maghiare ori în cele germane, 
unde-şi agonisesc mai uşor mijloacele de 
de traiu, fie în România ori în America. 
Deaceea e mai mic sporul în comunele 
curat românești decât în cele mixte, unde 
împrejurările economice sunt mai  priin- 
cioase. 

Incă mai însemnat e însă prin comunele 

mixte sporul Maghiarilor, care se aşează 
printre Români fie prin oraşe ca funcționari 
de tot felul, ca neguţători, servitori ori mun- 
citori industriali, fie la ţară pe la căile ferate, 
la poştă ori ca colonii de exploataţiune in- 
dustrială ori agricolă. Prin asemenea. colo- 
nii se produc pe ici pe colo sporuri exce- 


sive. 
O parte destul de mare dintre cei trecuţi 


în rândul Maghiarilor sunt însă Evrei. 
Dintre 831,162 Evrei au fost irecuţi după 
limbă (1900). 


Romanit ob Dd. st bile) Li 4205 
Poemi ita RONI al on 10145 
Slovace E ni i a an. 10501 
Germaniei e esie a ie A208224 
Maghiari . . . a 594451 


Până la 1909 Evreii s'au sporit cu 11,31 
la sută, deci la 925,245 suflete şi numai 
puţini dintre aceştia nu sunt trecuţi la Ma- 
ghiari. 

Mersul general al mişcării e deci, că Ro- 
mânii tot se mai sporesc, dar încetul cu în- 
cetul se risipesc şi pierd disciplina morală, 
şi massele mai nainte compacte ale lor sunt 

sfărâmate şi din ce în ce mai amestecate 
fie cu Maghiari, fie cu Evrei. 

Presupuind în anul 1910 aceaş sporire 
ca în anul 1909, am puteă să socotim vreo 
3,050.000 Români în ţările Coroanei ungare. 

Intre aceştia erau însă la 1900 Evrei 4205, 
romano-catolici (Bulgari) 8728, luterani (tot 
Bulgari) 2260 şi aproape 2000 reformaţi. 

Avem apoi să scadem pe cei emigraţi, 
care sunt mulţi. 

Până la 1900 numărul emigraţilor eră, 
în medie, de vreo 25,000 pe an. La 1900 
el erâ de 54,000, la 1901 de 71,000, la 1902 
de 91,000, iar la 1903, sa urcatla 119,944. 
Cel mai mare a fost în anul 1907, când au 
emigrat 209,169, şi în timpul celor din urmă 
zece ani totalul emigraţilor se apropie de 
1,200,000. 

In deosebiin anul 1909, după însemnările 
făcute în porturi, au emigrat peste 129,000, 
dintre care 99,874 şi oficial constataţi şi anume: 


Magmara MORUT ip le rată 92402 
Slovaci Ss ARMA: 24,147 
Germani . . . a dp aa 18,600 
Romani O i mgp a  UGJ204 


= ——.—.——— 


93 


Nu mai puţin decât 71,3 la sută dintre 
emigraţi au fost muncitori agricoli. 

Dintre emigraţii Români s'au întors în 
timpul anului la vetrele lor 1902. Rămâne 
deci o lipsă de (16,224—1902) 14,322.— 
Aproape jumătate din sporul de 28,994 
al Românilor a fost consumat prin emi- 
grări, 

Incă mai îusemnate sunt pierderile la Ger- 
mani şi de tot mari la Slovaci, iar pier- 
derile tuturora împreună sunt obştească pier- 
dere- pentru statul ungar şi pentru poporul 
maghiar” în deosebi. 

Grelele răsboaie din veacurile trecute n'au 
cerut atâte jertfe câte cad ori în urma lip- 
sei de cumpenire şi de purtare de grijă pen- 
tru asigurarea mijloacelor de traiu, pentru 
paza vieţii omeneşti şi pentru păstrarea bu- 
nci rândueli morale. 


TABLA DE MATERII 


Pământul şi Locuitorii 

Stările economice . . 

Stările culturale 
Viaţa bisericească . 
Învățământul . 
Aşezămintele culturale . 
Mişcarea literară . 

Stările politice 
Până la 1848. 
Până la 1860. . a 
Până la 1873. .... 
Starea actuală 


Mişcarea poporaţiunii . 


PUBLICAȚIUNILE SOCIETĂȚII „STEAUA“ 


Premiate cu diplomă de onoare şi Medalie de Aur la 
Expoziția Societăţii de Ştiinţe din 1903, Expoziţia Agrară din 1904 
şi la Expoziţia generală Română din anul jubi!ar 1906. 


CĂRTICELE : 


No. 1. Din fara Basarabilor, G. Coşbuc — un rezumat 
al Istoriei noastre naţionale dela colonizarea Dacilor. până 
la războiul pentru neatârnare din 1877—78. 

No. 2. Foloasele învățăturii, de P. Dulfu — o descriere 
a stării de azi a sătenilor noştri în asemănare cu a celor 
din ţările apusene şi mijloacele de îndreptare. 

No. 3. Minunea vieţii şi cheia lumii, de Th. D. Spe- 
ranţia — o povestire morală şi instructivă. 

No. 4. Grădina de legume, de loan Hăşeganu — tratat 
de grădinărie. 

No. 5. Medicul poporului, partea |, de Dr. I. Felix — 
poveţe practice de higienă. 

No. 6. Avem cu ce să ne mândrim, de T. Duţescu-Duţu 
— spicuiri din Istoria şi literatura naţională, cu îndemnuri 
pentru săteni la invâţătură. p 

No. 7. Medicul poporului, partea ll, de Dr. 1. Felix — 
poveţe pentru păstrarea sănătăţii. 

No. 8. Biserica Ortodoxă Română, de 1. Michălcescu şi ~ 
Victor Puiu — explicaţiuni asupra slujbei bisericeşti şi a 
picturilor murale din biserică. 

No. 9. Ștefan-cel-Mare, de Alex. Lăpădatu — povestire 
populară a faptelor şi războaielor purtate de Marele Domn 
al Moldovei. 

No. 10 Ce se poate învăţă dela un drum lung,-de Dr. 
1. Simionescu — povestiri însoţite de exemple din viaţa să- 
tenilor din ţări străine, spre a folosi ca pilde sătenilor noştri. 

No 11. Comoara Dorobanțului, de Mihail Sadoveanu 
— pildă despre un om rău nărăvit şi stricat din pricina be- 
tiei care, în urma unor întâmplări, s'a îndreptat pe calea 
cea bună, devenind un gospodar de frunte în satul său. 

No. 12. La Răscruci, de 1. Slavici — povestire morală 
cu pilde despre cum trebue să se poarte omul în societate 
şi cum să iubească pe Dumnezeu. 

No. 13. „Domnul Tudor“ din Vlădimiri, de N. lorga — 
schiţă biografică amănunțită despre Tudor Vladimirescu. 

No. 14 Pământul şi Ţara noastră, de Aldem — o schiţă 
geografică şi economică a României. 

No. 15. Românii de peste Carpaţi, de 1. Russu-Şirianu 
— studiu statistic 

No. 16. Romanii şi Dacii, de Dr. L Lupaş — povestire 
populară despre luptele dintre Romani şi Daci şi despre 
obârşia şi alcătuirea poporului românesc. 

No. 17. „Satul Griviţa“, de N. Rădulescu-Niger — po- 
veţe despre agricultura şi gospodăria sătenilor. 

No. 18. Cum ne putem feri de boalele molipsitoare ?, de 
Doctorul Urechia — lămuriri şi sfaturi folositoare şi trebui- 
toare tuturor pentru buna îngrijire şi păstrare a sănărăţii. 

No. 19 Superstițiunile păgubitoare ale poporului nostru, 
de George Coşbuc. 

No. 20. Viața şi faptele lui Antim Ivireanul mitropolitul 
Ungrovlahiei de N. Dobrescu. 

No. 21. Cântece voiniceşti şi ostăşeşti, culese şi alese de 
C. Rădulescu-Codin, St. Tuţescu si S. T. Kirilee:. 

No. 22, Amintiri şi Schițe. de im. Gârleanu. 

Ne. 23. Povestirile lui Moș Iftimie Hårobor, de N. Rà- 
dulescu-Niger. 

No. 24. Din: legendele Neamului Hohenzollern, prelu- 
crare de St. O. Iosif. 

No. 25. Flori şi Poveşti, de lon Dragoslav. 

No. 25. Din Bucovina de altă dată, de lon Grămadă. 


TABLOURI IN CULORI, ARTISTIC EXECUTATE PE BÂRTIE (RUMO: Bani 
]. Portretul M, $. Regelui României .. me: . . . + 0.30 
2, 3 Mas. Reginei Ramaer mii raul 
DA E A. S. R Principelui Ferdinand .. ~. 0.5% 
4, b A. S. R. Principesei Maria . . „0.50 
5. M lui Ştefan- cel- Mare, Domnul Moldovei. 0.50 

Dia publicaţiunile Casei Școalelor : lant 

Alexandria sau Istoria marelui împărat Alexandru Macedon , BE 1] 
Istoria prea frumosului” Arghir şi a prea frumoasei Elena cea må- 

i iastră şi cu părul de aur . ` 3 4 „0.25 
Espoia sau viaţi şi pildele piga înieleptutui Esop d i E „0.40 
Genoveva , P : a „045 
Răvaşele unui doctor, carte: i fă b A A A a s . 030 

Pc pă n caftea W AR E k r 5 A E . 00 
” cartea IL i e a h « å Anga 

Povestea vorbei de Anton Panna’ E e Pend 4 A A „040 
Carte despre drepturi şi datorii . P tEn: ă 3 „0.40 
Povestiri de petrecere şi de folos . P ră 4 P ý . 040 
Pov tiri din Halimà, cartea | : e 3 ga L N Ern 
ki ai L ar cartea |! 0.45 


„Depozit gencral: Aria Şcoaletor“ c. SPETA y 
? Bucureşti. Strada Lipscani, 9%. 


